c: application/epub+zip

text:
Mukana Wavyuma Vilimo
© 2014 Watch Tower Bible and Tract Society of Pennsylvania
Mujila Muka Twatela ‘Kukumbulwilamo Mutu hiMutu’?
LIFWO 6 • MYASO: 96, 93
Sololenunga Vilinga Vyamwaza Omu Namupwanga muMulimo waMuwande
LIFWO 11 • MYASO: 73, 98
Yehova Apwa Kalunga Muka-Kulongesa Kanawa Vyuma
LIFWO 21 • MYASO: 125, 53
Kutala Muli Nakutambukila Hamwe naLiuka lyaYehova Tahi?
LIFWO 26 • MYASO: 45, 27
▪ Mujila Muka Twatela ‘Kukumbulwilamo Mutu hiMutu’?
▪ Sololenunga Vilinga Vyamwaza Omu Namupwanga muMulimo waMuwande
Lwola lumwe mumulimo wamuwande veji kutuhulisanga vihula vyavikalu. Chihande chakuputukilako muvihande vino vivali vyakulivanga nachishimutwila hajijila jitatu jize tunahase kuzachisa mangana tukumbulule nakukunyula. (Kolo. 4:6) Chihande chamuchivali nachisolola omu mazu aYesu atwama hamukanda waMateu 7:12 anahase kutukafwa mumulimo wakwambulula.
▪ Yehova Apwa Kalunga Muka-Kulongesa Kanawa Vyuma
▪ Kutala Muli Nakutambukila Hamwe naLiuka lyaYehova Tahi?
Kufuma vene kushikulu, Yehova nalongesanga vangamba jenyi. Muvihande vino vivali namulinangula vyuma asaka Kalunga kuli etu vatu jenyi. Namulinangula nawa ovyo chapwila chachilemu kuli etu kwononoka kuliuka lyaYehova makumbi ano.
3 “Kulya Chami Shina Kulinga Mwaya Muchima Wayauze Angutumine”
16 Yehova Nangukafwenga Chikupu
LIPAPILO LYAHELU: Vali nakwambulila hachisakano chakulanjishila vaishi. Halitungu kana veji kuhanjikanga malimi akuhambakana 20
48,220
201
32
76
Mu 2013 vaze vapwile kukwanuka kufwa chamwata vapwile 570
Vyuma muka vyeji kumilingisanga muwahilile? Uno usoko twatwama nawo wakufwana nge ulo, nakupwa natanga, chipwe kupwa namasepa tahi? Chikupu vene twasaka kulivwisa kuwaha kulila hamwe vyakulya navakwetu twazanga. Hakupwa tuvangamba jaYehova tweji kuwahililanga chikuma kulinga mwaya muchima waKalunga hakutanganga Mazu enyi nakwambulula mujimbu wamwaza.
Mwangana wavaIsalele Ndavichi alishile Yehova mumwaso embile ngwenyi: “Ove Kalunga kami, ngunevu kuwaha hakulinga mwaya muchima wove, Jishimbi jove jili mukachi kamuchima wami.” (Samu 40:8) Ndavichi evwile kuwaha kulinga mwaya muchima waKalunga chamokomoko naukalu amwene mukuyoya chenyi. Keshi nge ikiye kaha evwile kuwaha kulinga mwaya muchima waKalungako.
Kaposetolo Paulu avulukile mazu atwama hali Samu 40:8 hakwinyikila kuli Meshiya chipwe Kulishitu. Paulu asonekele ngwenyi: “Shikaho ikiye [Yesu] hakwiza mukaye amba ngwenyi: ‘“Vimuna vakuvatula namawana kawavisakileko, oloze wanguwahishilile mujimba. Ove kawevwilile kuwaha mawana akulumba namawana ahashiliko.” Jino ngwambile ngwami, “Tala! Nguneza (mumukanda wakuvunga vasonekamo vyakunguvuluka ami) nakulinga mwaya muchima wove, ove Kalunga.”’”—Hepe. 10:5-7.
Omu apwile hano hamavu, Yesu alivwishile kuwaha kutala vyuma vyakutenga, nakupwa hamwe namasepa jenyi nakulila hamwe vyakulya. (Mateu 6:26-29; Yowa. 2:1, 2; 12:1, 2) Oloze chuma chachinene evwililile kuwaha shina kulinga mwaya muchima waIse wamwilu. Yesu ambile ngwenyi: “Kulya chami shina kulinga mwaya muchima wayauze angutumine nakukumisa mulimo wenyi.” (Yowa. 4:34; 6:38) Tumbaji twaYesu valinangwile kuli Mwata wavo chuma cheji kunehanga kuwahilila chamwenemwene mukuyoya. Valisuwile kwambulula mujimbu waWangana mukuwahilila.—Luka 10:1, 8, 9, 17.
Yesu alwezele vaka-kumukavangiza ngwenyi: “Yenunga mukatunge tumbaji kuvatu vakumafuchi osena, mukavambapachise mulijina lyaTata neli lyaMwana neli lyashipilitu yajila, nakuvanangula kulamanga vyuma vyosena vize ngunamilweze. Kaha ami nguli nayenu makumbi osena palanga nakuchikukulwishi chakatwamino kamyaka yino.” (Mateu 28:19, 20) Kuzata mulimo kanou chasakiwa kutambukila vatu kala kweshokwo natuvawana nakukindulukila kuli vaze vanawahilila, nakutwaminyina vilongesa vyaMbimbiliya. Kuzata mulimo kana chinahase kutwivwisa kuwaha chikuma.
Zangi yeji kutulingisanga tutwaleho lika kwambulula mujimbu chamokomoko nakututoleka
Numba vatu navevwila kuwaha mujimbu wetu chipwe nduma oloze muchima natusolola ukiko nautulingisa tuwahilile hakuzata mulimo wakwambulula. Mwomwo ika tweji kutwalangaho lika kwambulula mujimbu wamwaza chamokomoko nakututoleka? Mwomwo twejiva ngwetu kwambulula mujimbu wamwaza nakutunga tumbaji chapwa kuzanga Kalunga navakwetu vatu. Chikupu vene kuyoya chetu nechi chavakwetu chili muponde. (Ezeke. 3:17-21; Chimo. 1, 4:16) Tutalenu havyuma vimwe vize vinakafwe vandumbwetu vavavulu vatwaleho lika kwambulula natwima muvihela vize vyapwa vyavikalu kwambulwila.
Kuzachisa vihula vyamwaza mumulimo wamuwande cheji kunehanga mihako yamwaza. Likumbi limwe nachimene, Amalia amwene lunga anakutanga lipapilo lyamijimbu muchihela chakuhemena. Ayileko nakumuhulisa nge atangileko mijimbu yamwaza. Omu amukumbulwile ngwenyi yauchi, Amalia ambile ngwenyi, “Ngunakunehela mujimbu wamwaza waWangana waKalunga.” Echi chevwishile uze lunga kuwaha kaha etavilile chilongesa chaMbimbiliya. Amalia aputukile kutwaminyina vilongesa vyaMbimbiliya vitatu hachihela kana.
Janice naikiye eji kwambulilanga hachihela chenyi eji kuzachilanga. Omu muka-kulama umwe namukwavo muvazachila vevwilile kuwaha chihande chimwe chapwile muKaposhi Kakutalila, Janice aputukile kuvatwalila jimangazini lwola lwosena. Alingile mwomumwe nakuli mukwavo weka muvazachilile uze awahililile chikuma havihande vyakulisezaseza vyatwama mujimangazini jaKaposhi Kakutalila naTonenu! Echi chalingishile muka-milimo mukwavo alombenga jimangazini. Janice ambile ngwenyi: “Echi chinapu hikukisula chakufuma kuli Yehova.” Kutwala muze apwile jino navatu 11 vaze ahanyinenga jimangazini kakweji hikakweji.
Kalama wakutambwojoka umwe ambile ngwenyi hakwambulula kuzuvo hizuvo vaka-kwambulula kavatela kwamba ngwavo natukeza lwola lukwavoko. Oloze vatela kuhulisa mwenya zuvo ngwavo: “Kutala muli nakusaka ngumilweze omu tweji kulinangulanga chilongesa chaMbimbiliya tahi?” chipwe “Likumbi nalwola muka muli nakusaka ngukamitambukile cheka mangana tukatwalilileho kushimutwila?” Ou kalama ambile ngwenyi kuzachisa jila kaneyi chakafwile vandumbwetu vamuchikungulwilo ngwatambukilile vaputuke vilongesa vyaMbimbiliya 44 muchalumingo chimwe kaha.
Kukindulukila kuvatu chakuzeneka kuhichisamo makumbi amavulu cheji kulovolanga mihako yamwaza. Mwomwo ika? Mwomwo cheji kusololanga nge twazakama vatu tweji kwambulilanga mangana vatachikize Mbimbiliya. Omu pwevo umwe vamuhulishile ovyo vyamulingishile numba etavile kumunangula kuli vinjiho jaYehova, ambile ngwenyi, “Ngwaputukile kulinangula mwomwo vanguzakamine nakungusolwela zangi.”
Munahase kuhulisa mwenya zuvo ngwenu: “Kutala muli nakusaka ngumilweze omu tweji kulinangulanga chilongesa chaMbimbiliya tahi?”
Omu mwahichile makumbi amandende kufuma hakukumisa Shikola yaMulimo wauPayiniya, Madaí apwile nakutwaminyina vilongesa vyaMbimbiliya vyakuheta ku 15 kaha ahanyineko vilongesa 5 kuli vaka-kwambulula vamwe. Vilongesa vyenyi vyavivulu vyaputukile kuya nakukunguluka lwola lwosena. Vyuma muka vyakafwile Madaí numba aputuke vilongesa vyaMbimbiliya? Shikola yamukafwile atachikize ovyo chapwila chachilemu kukindulukila kuvatu vakuwahilila. Chinjiho weka uze nakafwenga vatu vavavulu valinangule muchano ambile ngwenyi, “Chuma chachilemu shina kupwa nalukakachila lwakukindulukilanga kuvatu vaze vali nakusaka kutachikiza vyaYehova.”
Kukindulukila washi kuli vatu cheji kusolola nge twazakama vaze vali nakusaka kulinangula Mbimbiliya
Kukindulukilanga kuvatu vakuwahilila nakutwaminyina vilongesa vyaMbimbiliya chasakiwa kukilikita. Oloze nganyo yeji kufumangaho yapwa yayinene. Nge natwambululanga mujimbu wamwaza, kaha natukafwa vatu “vapwenga nachinyingi chakwoloka chakutachikiza muchano” kahechi chinahase kukavalingisa vakavalwile. (Chimo. 1, 2:3, 4) Kaha yetu nawa natupwa vakuwahilila chikuma.
“Mazu enu apwenganga akukokweza shimbu yosena, . . . mangana mutachikize omu mwatela kukumbulwila mutu himutu.”—KOLO. 4:6.
1, 2. Hanjikenu chakutalilaho chize chasolola ovyo chapwila chachilemu kuhulisa vihula mujila yamwaza. (Talenu muvwimbimbi wakulivanga.) (b) Mwomwo ika katwatela kulizakaminako nge tunakushimutwila vihande vyavikalu?
HAMYAKA yayivulu, ndumbwetu wapwevo apwilenga nakushimutwila vyaMbimbiliya nalunga lyenyi uze kapwile Chinjiho chaYehovako. Lunga lyenyi afwelelele muTulunga vatatu. Ou ndumbwetu ejivile ngwenyi kuchachi ayilenga lunga lyenyi vapwile nakunangula vyaTulunga vatatu, oloze katachikijile omwo chalumbunukilako. Ngocho amuhulishile mujila yamwaza ngwenyi, “Kutala mwafwelela ngwenu Kalunga apwa Kalunga, kaha Yesu nawa Kalunga, kaha nawa shipilitu yajila kupwa Kalunga, okunyi apwa Kalunga umwe kaha keshi vatatuko tahi?” Lunga lyenyi alikomokelele nakukumbulula ngwenyi, “Chiku, kangwafwelela vyuma kanako!” Kushimutwila mujila yamwaza chalingishile lunga lyenyi atachikize kanawa Kalunga.
2 Vyuma muka natulinangula kuchakutalilaho kanechi? Kuhulisa vihula vyakutamo mujila yamwaza cheji kukafwanga. Kaha nawa twalinangula nge katwatela kwivwa woma kushimutwila vihande vyavikalu vyakufwana nge, Tulunga vatatu, kakahya kahelo, chipwe kunangula chakwamba nge kakwatwama Tengiko. Nge natupendamina hali Yehova nakuzachisa vyuma vize ali nakutunangula, kaha natunangula vatu mujila yize nayivaheta kumuchima. (Kolo. 4:6) Muchihande chino natushimutwila omu tunahase kuheta vatu kumuchima (1) hakuhulisa vihula vize navilingisa mutu ahanjike vili kumuchima wenyi, (2) kulijingisa navo haVisoneka, (3) nakuzachisa vyakutalilaho vize navivakafwa vevwishise vyuma tuli nakuvanangula.
3, 4. Mwomwo ika chapwila chachilemu kuhulisa vihula mangana tutachikize vyuma afwelela mutu? Hanenu chakutalilaho.
3 Kuhulisa vihula chinahase kutukafwa tutachikize vyuma afwelela mutu. Mwomwo ika chapwila chachilemu? Mwomwo mukanda waVishimo 18:13 wahanjika ngwawo: “Ou mwakumbulula shimbu kandevweko, Chinapu uleya nasonyi kuli ikiye.” Ngocho chapwa chachilemu kuvangila kutachikiza vyuma vize afwelela mutu. Nge natuhona kwijiva vyuma vize afwelela mutu kaha tunahase kwenyeka lwola lwetu hakumunangula vyuma vize ejiva lyehi ngocho keshi kunganyalako.—Koli. 1, 9:26.
4 Achishinganyekenu tuli nakushimutwila namutu hachihande chakakahya kahelo. Vatu vamwe vafwelela ngwavo helo yapwa chihela chakuyekelesa vatu mukakahya. Kaha veka vafwelela ngwavo helo yalumbununa kuhona kupwa nausepa naKalunga. Ngocho tunahase kuvahulisa ngwetu: “Hakuwana nge vatu vakwechi vishinganyeka vyakulisezaseza kupandama kuhelo, nyi yenu mwafwelela vyuma muka hachihande kana?” Hanyima yakwivwilila kuvyuma mwakumbulula mutu, hakiko jino natuhasa kumukafwa atachikize omu yahanjika Mbimbiliya hachihande kanechi.
5. Vihula vinahase kutukafwa ngachilihi tutachikize ovyo vyalingisa vatu vafwelele vyuma vimwe?
5 Kuhulisa vihula vyamwaza cheji kukafwanga tutachikize ovyo vyalingisa mutu afwelele vyuma kana. Chakutalilaho, ngachilihi nge namuwana mutu muwande mwamba ngwenyi kafwelela muli Kalungako? Pamo munahase kukukulula ngwenu mutu kana pamo vamuhungumwisa navishinganyeka vyavaka-kaye vyakwamba ngwavo vyuma vyalijilile vivene. (Samu 10:4) Oloze vatu vamwe kavafwelela muli Kalungako mwomwo yakuyanda chavo chipwe chavakwavo. Echi chinahase kuvalingisa vashinganyeke ngwavo nge Tengi wazangi kwatwama, kachi keshi kuhasa kutwechelela tuyandeko. Ngachize, nge mwenya zuvo mwahanjika ngwenyi “Kangwafwelela muli Kalungako,” munahase kumuhulisa ngwenu, “Kutala omu mukiko mweji kushinganyekanga lwola lwosena tahi?” Nge mwakukumbulula ngwenyi nduma, kaha tunahase kumuhulisa nge pamo kuliko vyuma vimwe vize vyamulingisa ahone kufwelela nge Kalunga kwatwama. Kukumbulula chenyi nachitukafwa tuwane jila yamwaza yakumukafwilamo.—Tangenu Vishimo 20:5.
6. Vyuma muka twatela kulinga nge tunahulisa chihula?
6 Nge tunahulisa chihula, kaha twatela kwivwilila kanawa omu mwakumbulula mutu nakumona omu munayi vishinganyeka vyenyi. Chakutalilaho, mutu nahase kutulweza ngwenyi ukalu ukiko wamulingisa akakasane nge Tengi kwatwama. Shimbu kanda tumulweze vyuma vyasolola nge Kalunga kwatwama, twatela kumuvendejeka nakumulweza ngwetu kachapwa chakuhengako kushinganyeka havyuma vyeji kutulingisanga tuyande. (Hamba. 1:2, 3) Nge natumutalilila chikoki nakumusolwela zangi, kaha nachimulingisa afwile kulinangula vyavivulu.*
7. Vyuma muka twatela kulinga numba tufukile mumulimo wakwambulula?
7 Mbimbiliya yapwa hichinoma chetu chachinene chize tweji kuzachisanga mumulimo wamuwande. Yeji kutukafwanga tupwenga vakulizanga ‘mwosena nakuzata milimo yamwaza yosena.’ (Chimo. 2, 3:16, 17) Hakusaka tufukile mumulimo wakwambulula, twatela kulinga vyuma vyavivulu, keshi kutanga kaha Visoneka vyavivuluko. Oloze twatela kutachikiza mwakulijingishila navatu havisoneka nakuvilumbununa kanawa. (Tangenu Vilinga 17:2, 3.) Tushimutwilenu havyakutalilaho vitatu vize vinahase kutukafwa.
8, 9. (a) Jila yimwe muka yize tunahase kulijingishilamo namutu uze afwelela ngwenyi Yesu eseka hamwe naKalunga? (b) Munakafwenga ngachilihi vatu vashinganyeke kanawa hachihande kana echi?
8 Chakutalilaho chatete: Omu tweji kuyanga mumulimo wamuwande, tweji kuwananga vatu vaze vafwelela ngwavo Yesu eseka hamwe naKalunga. Visoneka muka tunahase kuzachisa mangana tukafwe mutu hachihande kana? Tunahase kulweza mutu atange mazu aYesu atwama hamukanda waYowano 6:38 chize chavuluka ngwacho: “Nguneza kufuma mwilu mangana ngulingenga mwaya muchima wayauze angutumine, keshi nge mwaya muchima wamiko.” Hanyima yakutanga chisoneka kana, tunahase kumuhulisa ngwetu: “Nge Yesu apwa Kalunga, kaha iya amutumine ezenga hano hamavu? Kutala uze amutumine kahambakanyine Yesuko tahi? Kaha nawa mutu uze mwatuma mukwavo atwama nangolo kuhambakana uze navatuma.”
9 Tunahase nawa kutanga mukanda Wavaka-Fwilipi 2:9, haze Kaposetolo Paulu alumbunwine vyuma alingile Kalunga hanyima yakufwa nakusanguka chaYesu. Vesi kana yamba ngwayo: “Kalunga amuzezwile [Yesu] nakumuhaka hachihela chahelu, kaha amuhanyine mujila yalikoji lijina lize lyahambakana majina eka osena.” Hakukafwa mutu ashinganyeke hachisoneka kanechi, tunahase kumuhulisa ngwetu: “Nge Yesu esekele hamwe naKalunga shimbu kanda afwenga kaha Kalunga himwamuzezula nakumuhaka hachihela chachinene, kachi ngwetu Yesu apwile nangolo kuhambakana Kalunga. Kutala kwatwama mutu uze ahambakana Kalunga tahi?” Kulijingisa namutu mujila kaneyi nachikafwa vatu vamichima yamwaza vaze vamona Mazu aKalunga kupwa amalemu vafwile kulinangula vyavivulu.—Vili. 17:11.
10. (a) Tunahase kulijingisa ngachilihi namutu uze afwelela mukakahya kahelo? (b) Munakafwenga ngachilihi vatu vashinganyeke kanawa hachihande kanechi?
10 Chakutalilaho chamuchivali: Mwenya zuvo afwelela ngwenyi vatu vavapi navakavayekelesa mukakahya kahelo haya myaka yosena. Afwelela ngocho pamo mwomwo asaka vatu vavapi vakavazangamise havilinga vyavo vyavipi. Tunahase kulijingisa ngachilihi namutu akwechi vishinganyeka kana? Chakavanga twatela kumulweza ngwetu chikupu vene vatu vavapi navakavazangamisa. (Teso. 2, 1:9) Kufumaho twatela kumulweza atange chisoneka chaKuputuka 2:16, 17 chize chasolola nge fweto yashili kufwa. Tunahase kumulumbunwina ngwetu shili yaAlama yalingishile vatu vosena vapwenga nashili. (Loma 5:12) Tunahase kwamba ngwetu Kalunga kahanjikile vyakuzangamisa vatu mukakahya kaheloko. Tunahase kumuhulisa ngwetu, “Mwomwo ika Kalunga alwezelelele Alama naEve ngwenyi navakahiluka kulukungu muchishishisa chakuvalweza ngwenyi mwakavayekelesa mukakahya haya myaka yosena?” Twatela jino kumutangila chisoneka chaKuputuka 3:19. Hachisoneka kana Kalunga avuluka nge Alama mwakahiluka cheka kulukungu, keshi ngwenyi mwakamuyekelesa mukakahyako. Tunahase kumuhulisa cheka ngwetu, “Kutala chinahase kupwa chamwaza kuli Kalunga kulweza Alama ngwenyi mwakahiluka kulukungu okunyi mwakaya mukakahya kahelo tahi?” Chihula kanechi chinahase kukafwa mutu wamuchima wamwaza ashinganyeke chikuma hachihande kanechi.
11. (a) Jila yimwe muka tunahase kulijingishilamo namutu uze afwelela ngwenyi vatu vamwaza vosena navakaya mwilu? (b) Munakafwenga ngachilihi vatu vashinganyeke kanawa hachihande kanechi chakuya mwilu?
11 Chakutalilaho chamuchitatu: Omu tweji kuyanga mumulimo wamuwande, tweji kuwananga vatu vafwelela ngwavo vatu vamwaza vosena navakaya mwilu. Kufwelela kanechi chinahase kulingisa mutu afwelele vyuma vyeka kweseka nomu evwishishilamo Mbimbiliya. Chakutalilaho, nge natumutangila mukanda waKusoloka 21:4, (tangenu) mutu nahase kushinganyeka nge chili nakuhanjika havyuma vyamwaza navakalivwisa kuwaha vatu mwilu. Uno tunahase kulijingisa ngachilihi namutu kana? Muchishishisa chakuzachisa visoneka vyavivulu, tunahase kuzachisa kaha mukuku umwe uze watwama hachisoneka kana. Uze wamba ngwawo “kufwa kacheshi kukapwako chekako.” Ngachize, tunahase kumuhulisa ngwetu, “Kutala mwetavila ngwenu nge chuma kana kacheshi kukapwako chekako, kaha chalumbununa nge kuchapwile kunyima, nyi mweka?” Nahase kukumbulula ngwenyi mukiko vene. Kaha tunahase kumulweza ngwetu mwilu kamwatwama kufwako, oloze vatu veji kufwanga kaha hano hamavu. Ngachize, nachipwa chakutamo kwamba ngwetu mukanda waKusoloka 21:4 walumbununa vyuma vize navakalivwisa kuwaha vatu kushimbu yakulutwe hano hamavu.—Samu 37:29.
12. Mwomwo ika Yesu azachishilenga vyakutalilaho?
12 Yesu azachishilenga vyakutalilaho mumulimo wenyi wakwambulula. (Tangenu Mateu 13:34, 35.) Vyakutalilaho azachishilenga Yesu vyamukafwile ejive vyuma vapwile nakushinganyeka vatu vaze vapwile nakumwivwilila. (Mateu 13:10-15) Yesu azachishile nawa vyakutalilaho mangana akafwe vatu vanukenga vyuma apwile nakuvanangula nakuvalingisa vafwile kwivwilila kuvyuma kana. Tunahase kuzachisa ngachilihi vyakutalilaho nge tuli nakunangula vatu?
13. Chakutalilaho muka tunahase kuzachisa mangana tusolole nge Kalunga atwama nangolo kuhambakana Yesu?
13 Chapwa chamwaza kuzachisa vyakutalilaho vyavyashi. Chakutalilaho, nge muli nakusaka kunangula vatu ngwenu Kalunga akwechi ngolo jakuhambakana Yesu, pamo tunahase kuzachisa chakutalilaho chino: Chatete tunahase kuvuluka ngwetu Kalunga naYesu valifwanyisa kuusoko watwama mukachi kaMwana naIse. (Luka 3:21, 22; Yowa. 14:28) Kufumaho tunahase kuhulisa mwenya zuvo ngwetu: “Nge mwasakanga kungunangula ngwenu vatu vavali veseka hamwe, chakutalilaho muka chamutanga munahase kunguhana?” Mutu nahase kukumbulula ngwenyi chakutalilaho chasongo namutu chipwe vapasa. Kaha tunahase kwamba ngwetu echi chakutalilaho chamwaza chikupu. Kaha tunahase kumuhulisa ngwetu: “Achishinganyekenu hachumechi: Nge Enu nayami tunavuluka chakutalilaho chamwaza chasongo namutu chipwe chavapasa, kutala munashinganyeka ngwenu Yesu hakupwa hiMulongeshi Wamunene kachi kavulukile chakutalilaho chamwaza chakulifwanako tahi? Oloze avulukile Kalunga ngwenyi Ise. Ngocho, Yesu asolwele nge Kalunga apwa mukulwane kaha nawa akwechi ngolo jakuhambakana ikiye.”
14. Chakutalilaho muka chasolola nge nachipwa chakuhenga kuli Kalunga kulweza Liyavolo kuzangamisa vatu mukakahya kahelo?
14 Tutalenu hachakutalilaho chikwavo. Vatu vamwe vafwelela nge Satana ikiye veji kuzachisanga kuli Yehova mangana ayekelese vatu mukakahya kahelo. Tunahase kukafwa ngachilihi chisemi amone nge kacheshi chakutamo kuli Kalunga kuzachisa Liyavolo kuyekelesa vatu mukakahya kaheloko? Tunahase kumuhulisa ngwetu: “Namulinga vyuma muka nge mwanenu nalikange kuli yenu nakulinga vyuma vyavipi?” Chisemi nahase kukumbulula ngwenyi mwolola mwanenyi. Nahase kumukafwa mapapa kakavulu mangana alitwamine vilinga vyavipi. (Vishi. 22:15) Tunahase kumuhulisa ngwetu: “Mulinga ngachilihi nge mwanove kate kuseza vilinga vyavipi?” Visemi vavavulu vanahase kwamba ngwavo navazangamisa mwanavo. Tunahase kuhulisa ngwetu: “Nyi ngachilihi nge muwana ngwavo mwanove vanamuhungumwisa kuli mutu wamupi mangana alikange?” Chikupu vene chisemi mwapihilila namutu kana. Hakusaka kushindakanya chishina tunamuhane, tunahase kumuhulisa ngwetu: “Nge munatachikiza ngwenu mutu wamupi ikiye nahungumwisa mwanenu, kutala munahase kulweza uze mutu amizangamishile mwanenu tahi?” Nduma. Satana ikiye eji kulingisanga vatu valinge vyuma vyavipi. Ngocho, Kalunga keshi kuhasa kuzachisa Satana azangamise vatuko.
15, 16. (a) Mwomwo ika katwatela kufwelela ngwetu vatu vosena navetavila mujimbu wamwazako? (b) Uno mwatela kupwa muvalongeshi vakwipangweji numba mwambulule mujimbu wamwaza tahi? Lumbununenu. (Talenu lipwata lyakwamba ngwavo “Chinoma Chakutukafwa Mwakukumbulwila.”)
15 Numba tuhu natuhulisanga vihula vyamwaza, nakulijingisa navatu mujila yamwaza, nakuzachisa vyakutalilaho vyamwaza, oloze vatu vamwe kaveshi kwitavila mujimbu wamwaza waWanganako. (Mateu 10:11-14) Vatu vavandende kaha vakivo vetavilile vyuma anangwile Yesu numba tuhu apwile Mulongeshi wamunene hano hamavu.—Yowa. 6:66; 7:45-48.
16 Nyi ngachilihi nge natulivwa nge katwatelemoko kupwa vaka-kunangula vamwenemwene? Chipwe ngocho, tunahase kufukila mumulimo wakwambulula. (Tangenu Vilinga 4:13.) Mbimbiliya yatulweza ngwayo, ‘vosena vaze vakwechi michima yambwende yakutwala kukuyoya chahaya myaka yosena’ navaketavila mujimbu wamwaza. (Vili. 13:48) Shikaho tufwilenu kupwa namuchima wamwaza. Tufwilenu kuhotola uhashi wetu wakunangula oloze katwatela kuzeyako nge vaze natwambulila kavate kwitavila mujimbu wamwaza. Nge natupendamina hali Yehova nakuzachisa vyuma vize eji kutunangulanga, kaha natupwa vaka-kunangula vakwipangweji kaha natulinganyalisa etu vavene navaze veji kutwivwililanga. (Chimo. 1, 4:16) Yehova nahase kutukafwa mangana tutachikize ‘mwakukumbulwila mutu himutu.’ Muchihande chinakavangizaho natulinangula omu tunahase kufukila mumulimo wakwambulula hakusolola vilinga vyamwaza.
^ par. 6 Talenu chihande chakwamba ngwavo “Uno Tunahase Kufwelela Chikupu Ngwetu Kwatwama Tengi Tahi?” muKaposhi Kakutalila waJanuary 1, 2010.
“Vyuma vyosena namusaka ngwenu vatu vavilinge kuli enu, nayenu nawa vilingenu kuli vakivo.”—MATEU 7:12.
1. Mwomwo ika chapwila chachilemu kupwa navilinga vyamwaza mumulimo wamuwande? Hanenu chakutalilaho. (Talenu muvwimbimbi wakulivanga.)
VALUNGA napwevo vamuFiji, vapwile nakulanya vatu mangana vakaye kuKwanuka Kufwa chaKulishitu. Vula yaputukile kunoka omu vapwile nakushimutwila namwenya zuvo haweluka. Ndumbwetu walunga ahanyine muluchi uze pwevo kaha ikiye alifwikile muluchi napuwenyi. Ava vandumbwetu vawahililile hakumona uze pwevo neza kuchilika chaKwanuka Kufwa chaKulishitu. Ahanjikile ngwenyi kanukile mazu vamwambulilileko, oloze anukile likoji vamusolwelele. Mwomwo ika ahanjikilile ngocho? Mwomwo ava vandumbwetu vasolwele vilinga vyamwaza.
2. Lushimbu muka ahanyine Yesu, kaha twatela kulukavangiza ngachilihi?
2 Yesu alwezele vaka-kumukavangiza ngwenyi: “Vyuma vyosena namusaka ngwenu vatu vavilinge kuli enu, nayenu nawa vilingenu kuli vakivo.” (Mateu 7:12) Tunahase kukavangiza ngachilihi lushimbi kanelu? Hakulinga vyuma vino vivali. Chatete, twatela kulihulisa ngwetu, ‘Nge ngwapwanga yami kachi nangusaka vakwetu vangulingile vyuma muka?’ Chamuchivali, twatela kufwila kusolwela vakwetu vilinga vyamwaza.—Koli. 1, 10:24.
3, 4. (a) Lumbununenu ovyo lushimbi ahanyine Yesu lwatalisa kuvatu vosena. (b) Vihula muka natushimutwila muchihande chino?
3 Kakavulu tweji kukavangizanga mazu ahanjikile Yesu omu tweji kupwanga navandumbwetu. Oloze Yesu kambile ngwenyi twatela kaha kusolola vilinga vyamwaza kuli vakwetu twafwelela navo kahako, oloze ahanjikile omu twatela kutwama navatu vosena kuhakilako navaka-kole jetu. (Tangenu Luka 6:27, 28, 31, 35 Luka 6:27, 28, 31, 35.) Ngocho, chapwa chachilemu kukavangiza lushimbi kanelu omu natwambulilanga vatu, mwomwo vatu vavavulu vanahase kwitavila mujimbu wamwaza nakukawana ‘kuyoya chahaya myaka yosena.’—Vili. 13:48.
4 Natushimutwila jino vihula viwana vize twatela kwanukanga nge tuli mumulimo wamuwande. Vatu muka nguli nakwambulila? Kuchihela muka nguli nakwambulila? Lwola muka lwamwaza ngwatela kwambulila vatu? Mujila muka ngwatela kuvambulila? Omu natukumbulula vihula kanevi, natumona omu vihula kana navitukafwa tutachikize vyuma vafwila vatu kuvalingila. Kahechi nachitukafwa tutachikize jila yamwaza yakuhanjikilamo navatu mumulimo wamuwande.—Koli. 1, 9:19-23.
5. Vihula muka twatela kulihulisa etu vavene?
5 Tweji kwambulilanga kala mutu natuwana mumulimo wamuwande. Tuvosena tukwechi ukalu wakulisezaseza kaha nawa twafuma kuvisemwa vyakulisezaseza. (Miji. 2, 6:29) Nge muli nakwambulila mutu, lihulisenu ngwenu: ‘Nge ngwapwa yami kachi ngunasake vakwetu vangulingile vyuma muka? Kutala nanguwahilila nge mutu mwakukulula mwakuhenga shimbu kanda angutachikize tahi? Nyi ngunakusaka angutachikize omu ngwapwa tahi?’ Kulihulisa vihula kanevi nachitukafwa tusolwelenga kala mutu vilinga vyamwaza.
6, 7. Vyuma muka twatela kulinga nge mutu natwambulila mwasulakana?
6 Kakweshi mutu asaka kumuvuluka ngwavo “mutu wamupiko.” Chakutalilaho, etu vaka-Kulishitu tweji kusakanga kukavangiza lushimbi lwamuMbimbiliya lwakwamba ngwavo, mazu etu “apwenganga akukokweza shimbu yosena.” (Kolo. 4:6) Hakuwana nge katwakupuka mwosenako, tweji kuhanjikanga vyuma vimwe vize tweji kuliveyanga kulutwe. (Yako. 3:2) Nge tunahanjika mazu amapi kuli mukwetu, tweji kufwelelanga ngwetu mutu kana mwatachikiza ngwenyi omu keshi mukiko twapwa lwola lwosenako. Katweshi nakusaka atumone nge twatwama “namuchima waupiko.” Kwijiva vyuma kanevi nachitukafwa tutachikize ngwetu navatu vaze veji kutwambanga mwamupi veji kuliveyanga.
7 Nge mutu uze muli nakwambulila mwasulakana, kutala munahase kutachikiza vyuma vinamulingisa asulakane tahi? Kutala ali navyuma vyavivulu vyakulinga kumilimo chipwe kushikola tahi? Kutala ali nakuviza musongo waunene tahi? Vatu vavavulu vaze veji kupihililanga hakuvatambukila kuli Vinjiho jaYehova veji kwalumukanga nge navavambulila mujila yayivwovu nakuvavumbika.—Vishi. 15:1; Petu. 1, 3:15.
8. Mwomwo ika twatela kwambulila “vatu vakulisezaseza vosena”?
8 Tweji kwambulilanga vatu vakulisezaseza. Mumyaka yakalinwomu, muKaposhi Kakutalila munasolokanga mijimbu yakuhambakana ha 60 yize yinakupwanga muchihande chakwamba ngwavo, “Mbimbiliya Yeji Kwalumunanga Kuyoya chaVatu.” Vihande kanevi vinakuhanjikanga havatu vaze vapwilenga veji, vitakwa, mazavu akulikanga navasamalyamba. Veka vapwile vaka-mapolitiki, vatwamina vamukwitava chamakuli, kaha veka vahakilenga kaha milimo yavo kulutwe. Kaha veka vapwile vaka-ujila. Oloze vosena vetavilile mujimbu wamwaza nakwitavila vavanangule Mbimbiliya nakuseza vilinga vyavo vyavipi nakwiza mumuchano. Echi chasolola nge katwatela kushinganyeka ngwetu vatu vamwe kaveshi kuketavila mujimbu wamwazako. (Tangenu Koli. 1, 6:9-11.) Ngocho, twatela kwanuka ngwetu “vatu vakulisezaseza vosena,” vanahase kwitavila mujimbu wamwaza.—Koli. 1, 9:22.
9. Mwomwo ika twatela kuvumbikanga membo avakwetu?
9 Kakavulu tweji kwambulilanga vatu omu veji kupwanga hembo. (Mateu 10:11-13) Limbo lyapwa lyalilemu, ngocho tweji kwivwanga kuwaha nge vakwetu navavumbika limbo navyuma vyetu. Tweji kusakanga limbo kupwa hichihela chakutukinga namwakulamina vyuma vyetu. Nge tuli mumulimo wakuzuvo hizuvo, kaha twatela kuvumbikanga membo avakwetu.—Vili. 5:42.
10. Twatela kulihenda kuvyuma muka vize vinahase kulingisa vatu vatushinganyekele?
10 Kaye kano kanazale naulyanyi, ngocho venya zuvo veji kushinganyekelanga vangeji ngwavo pamo vihwanga. (Chimo. 2, 3:1-5) Katwatela kulinga vyuma vize navilingisa vatu vatushinganyekeleko. Chakutalilaho nge munangongomweza kuchikolo kaha naumwe nakumbulula wauchi, pamo namutonda kufwila kunonoka hanjanena chipwe kujinguluka kusenge mangana mutonde okwo ali mwenya zuvo. Kutala mungalila mwatwama chuma kana chinahase kwivwisa mwenya zuvo kupihya kumuchima tahi? Kutala vatu vaze alihata navo navashinganyeka ika? Chikupu vene twatela kwambulila vatu vosena. (Vili. 10:42) Twafwila kutandakanyisa mujimbu wamwaza mangana vatu vatachikize muchano. (Loma 1:14, 15) Oloze twatela kupwa vakuzangama nakuhona kulinga vyuma vize navilingisa vatu vatushinganyekele. Kaposetolo Paulu asonekele ngwenyi: “Etu katweshi nakulinga chuma numba chimwe chakuhukanyisako, mangana mulimo wetu vazeneke kuuwanyina katenga.” (Koli. 2, 6:3) Nge natuvumbikanga membo navyuma vyavatu vamungalila tweji kwambulilanga, kaha vilinga vyetu vinahase kulingisa vatu valinangule muchano.—Tangenu WaPetulu 1, 2:12.
11. Mwomwo ika tweji kwivwilanga kuwaha nge vakwetu navavumbika lwola lwetu?
11 Hakupwa tuvaka-Kulishitu, twatwama navyavivulu vyakulinga. Ngocho hakusaka tutesemo milimo yetu, tweji kunonekanga kanawa vyakulinga. (Efwe. 5:16; Fwili. 1:10) Nge kuliko vyuma vimwe vize naviluwanganyisa vyuma vize tunanoneka kulinga, kaha tweji kwivwanga kupihya. Shikaho tweji kwivwanga kuwaha nge vakwetu navavumbika lwola lwetu nakwijiva ngwavo katweshi kupwa nalwola lwaluvulu lwakushikama navakivoko. Kushinganyeka hamazu aYesu akusolola vilinga vyamwaza nawatukafwa ngachilihi tusolole kavumbi kuli vaze tweji kwambulilanga?
12. Tunahase ngachilihi kutachikiza lwola lwamwaza lwakwambulila vatu vamungalila yetu?
12 Twatela kutachikiza lwola lwamwaza lwakwambulwila vatu. Uno mungalila tweji kwambulilanga, lwola muka vatu veji kupwanga hamembo avo? Lwola muka vanahase kwivwilila kanawa? Nachipwa chamwaza nge natwalumunako lwola lwakwambulula. Kuvihela vimwe, lwola lwamwaza lwakwambulwila kuzuvo hizuvo shina chingoloshi. Nge omu mukiko chapwa nakungalila yenu, kaha kutala munahase kuzachisako lwola lumwe mangana mwambululenga nachingoloshi mumulimo wakuzuvo hizuvo tahi? (Tangenu Wavaka-Kolinde 1, 10:24.) Chikupu vene Yehova nahase kutukisula hakulisuula chetu hakwazana mumulimo wakwambulula halwola lwamwaza kweseka nangalila yetu.
13. Tunahase kusolola ngachilihi ngwetu twavumbika mutu tuli nakwambulila?
13 Tunahase kusolola ngachilihi ngwetu twavumbika mutu tuli nakwambulila? Nge tunawane mutu ali nakusaka kwivwilila, twatela kumwambulila, oloze katwatela kushimbula chikumako. Pamo mwenya zuvo ali navyeka vyakulinga vize amona kupwa vyavilemu. Nge mwamba ngwenyi ali namilimo, kaha pamo tunahase kumulweza ngwetu katweshi kushimbulako, ngocho twatela kulama lushiko lwetu. (Mateu 5:37) Hakukukulula kushimutwila chetu, twatela kuhulisa mwenya zuvo atulweze lwola lwamwaza lwakukakindulukilako mangana tukashimutwile cheka. Vaka-kwambulula vamwe veji kulwezanga mwenya zuvo ngwavo: “Nangukevwa kuwaha kumitambukila cheka. Kutala chinahase kupwa chamwaza nge nangumitumina shinga chipwe kumitumina mujimbu shimbu kanda ngukatuke tahi? Nge natuvumbika lwola lwavaze tuli nakwambulila mungalila yetu, kaha natukavangiza chakutalilaho chaPaulu uze ambile ngwenyi kasakile ‘alinganyalise lyaveneko, oloze ngwenyi anganyalise vavavulu, mangana vakahase kuvalwila.’—Koli. 1, 10:33.
14-16. (a) Mwomwo ika twatela kulweza mwenya zuvo vyuma tunakatukila? Hanenu chakutalilaho. (b) Jila muka yamwaza yize kalama umwe wakutambwojoka eji kuzachisanga hakuputuka kushimutwila?
14 Achishinganyekenu munatambula shinga, oloze kamwejivile mutu uze natumuko. Mutu kana kamwamutachikizako, kaha mwamihulisa mumulweze vyakulya vize mwazanga. Namulizakamina chikuma mwomwo mutu kana hingeji, kaha nawa kamwejivile ovyo namihulishilako. Hakusaka kumusolwela kavumbi, munahase kuhanjika nenyi, oloze kamweshi kushimbulako. Achitalenu nge mutu uze natumu nalijimbula ivene nakumilweza ngwenyi milimo yenyi yatala havyakulya vatela kulya vatu, kaha mwamilweza ngwenyi ali namijimbu yimwe yize yinahase kumikafwa. Chikupu vene munahase kumwivwilila. Mwomwo etu vatu twasaka vatu vaze navatulweza washi vyuma vanakatukila mujila yamwaza. Jino tunahase ngachilihi kusolola kavumbi kuli vatu natuwana muwande?
15 Mujingalila jimwe, chapwa chamwaza kulijimbula etu vavene navyuma tunakatukila shimbu kanda tuputuke kushimutwila navo. Chikupu vene tukwechi mujimbu waulemu uze vatela kutachikiza vatu. Oloze achitalenu nge natuhona kulijimbula etu vavene nakuputuka kaha kushimutwila hakumuhulisa chihula ngwetu: “Nge mwapwile nangolo jakufumisa ukalu wamuno mukaye, kachi ukalu muka munahase kufumisako?” Tweji kuhulisanga chihula kana mangana tutachikize vyuma ali nakushinganyeka mutu mangana tumulweze omu Mbimbiliya yahanjika hachihula kana. Mwenya zuvo nahase kulizakamina nakushinganyeka ngwenyi, ‘Uno mutu muka vene ou, kaha mwomwo ika nanguhulishila chihula kana? Vyuma muka ali nakusaka kutachikiza?’ Ngachize, twatela kulingisa mwenya zuvo evwenga kuwaha kushimutwila nayetu. (Fwili. 2:3, 4) Uno tunahase kulinga ngachilihi ngocho?
16 Kalama umwe wakutambwojoka awanyine jila yimwe yakuputukilamo kuhanjika navatu. Hanyima yakulimeneka namwenya zuvo, eji kumbatanga talakiti yakwamba ngwavo Uno Unakusaka Kutachikiza Muchano Tahi? nakwamba ngwenyi: “Lelo tuli nakuhana kalipapilo kana aka kuli vakwetu vamungalila yetu. Kanakumbulula vihula 6 vize vatu vavavulu veji kulihulisanga. Wahenu kalipapilo kenu.” Ou ndumbwetu ambile ngwenyi vatu vavavulu veji kuundanga muchima nge natuvalweza vyuma tunakatukila. Cheji kupwanga jino chachashi kushimutwila navo. Kufumaho ou kalama wakutambwojoka eji kuhulisanga mwenya zuvo ngwenyi: “Kutala washinganyekaho lyehi havihula kanevi tahi? Nge mwenya zuvo nasakulaho chihula chimwe, kaha ou ndumbwetu eji kupandumunanga mutalakiti nakumulweza omu Mbimbiliya yakumbulula chihula kana. Nge kasakwileko, kaha ou ndumbwetu eji kusakulanga chihula chimwe nakutwalaho kushimutwila nenyi chakuzeneka kumushinyinyika. Kuli jijila jajivulu jakuputukilamo kushimutwila navatu. Kuvihela vimwe, chasakiwa kukavangiza visemwa vimwe hakumeneka vatu shimbu kanda tuvalweze ovyo tunakatukila. Ngachize, chapwa chachilemu kwalumunako jila yamwakuputukila kushimutwila mangana vatu vevwilile kumujimbu natuvambulila.
17. Ngana muze vanahanjika muchihande chino, jijila muka jimwe jize tunahase kusolwelamo vilinga vyamwaza?
17 Jijila jimwe muka tweji kusololanga vilinga vyamwaza mumulimo wakwambulula? Tweji kusolwelanga kala mutu vilinga vyamwaza. Tweji kuvumbikanga membo avatu tweji kwambulilanga navikumba vyavo. Tweji kufwilanga kwambulula halwola luze vatu veji kupwanga hamembo nakupwa namuchima wakusaka kutwivwilila. Kaha nawa tweji kujimbulanga mujimbu wetu kweseka nachisemwa chamungalila yetu.
18. Nganyo muka yeji kwizanga hakusolwela vatu vamungalila yetu vilinga vyamwaza ngana muze natusaka yetu vatusolwelevyo?
18 Nge natusolola vilinga vyamwaza kuli vatu vamungalila yetu nakuvashinganyekelako, kaha natusolola nge tweji kukavangizanga jishimbi jamuMbimbiliya, nakuhana kavumbi kuli Setu wamwilu. (Mateu 5:16) Vatu vavavulu veji kwivwililanga kumujimbu wamwaza nge natuvavumbika. (Chimo. 1, 4:16) Numba nge vatu vaze tweji kwambulilanga navetavila mujimbu waWangana chipwe chiku, oloze natupwa vakusuuluka hakwijiva ngwetu tunazate mulimo wakwambulula nangolo jetu josena. (Chimo. 2, 4:5) Ngachize, tulondezezenu kaposetolo Paulu uze asonekele ngwenyi: “Ngweji kulinganga vyuma vyosena mwomwo yamujimbu wamwaza, mangana nguwazane kuvatu veka.” (Koli. 1, 9:23) Tuvosena tusololenunga vilinga vyamwaza mumulimo wetu wakwambulula.
MUJIMBU WAKUYOYA CHAVATU
Omu Mwahichile kaha chalumingo chimwe kufuma hakulimbata chetu, ami napuwami Evelyn twayile kulifuchi lyaCanada mumbaka yaHornepayne yize yatwamina kunote yaOntario. Ndumbwetu ejile nakutumbata nachimene kuchitulilo chakomboyu. Halikumbi kana kwapwile chishika chikuma. Omu twakumishile kulya chachimene ou ndumbwetu napuwenyi namwanenyi walunga twayile hamwe nakwambulula kuzuvo hizuvo. Nachingoloshi ngwahanyine chihande chami chatete mwakalama wakujinguluka mu 1957. Kukukunguluka kana twapwile kaha tuvatanu.
CHIPWE ngocho kangwapihililile ngwami vatu kavejile nakwivwilila kuchihande chamiko. Ngwapwilenga ngumutu wasonyi chikuma. Omu ngwapwile ngukanyike ngwaswaminenga nge hembo haneza vangeji numba tuhu vangeji kana ngwavatachikiza.
Munahase kulikomokela hakuwana nge milimo ngwazachilenga muliuka lyaYehova yasakiwilenga kuhanjika navatu vavavulu numba vapwa masepa chipwe vangeji. Uno ngwahashilenga ngachilihi kuzata milimo kana okunyi ngwapwile ngumutu wasonyi? Kangwahashilenga mungolo jamiko, oloze Yehova ikiye angukafwilenga numba nguzate milimo kana. Ateselemo lushiko lwenyi lwakwamba ngwenyi: “Nangukukakikanga, chamwenemwene nangukukafwanga, chamwenemwene nangukukwachisanga nalivoko lyakwoloka chami lyachilyo.” (Isa. 41:10) Jila yimwe yayinene yize Yehova nangukafwilamo shina kuhichila muli vakwetu vaka-Kulishitu. Manenu ngumilweze vandumbwetu vangukafwilenga kufuma vene kuwinyike wami.
Likimbi limwe lyaSondo nachimene mumwaka wa 1940, Elsie Huntingford atambukilile tanga yetu kufwamu yetu yize yapwilile kuOntario. Hakuwana nge natata apwilenga wasonyi, mama ikiye ayile kuchikolo nakutala ngeji ejile. Ami natata twatwamine mukachi nakwivwilila vyuma vapwile nakushimutwila. Tata ashinganyekele ngwenyi ndumbu Huntingford anakulandulula vyuma vimwe, kaha alizakaminyine ngwenyi pamo mama mwalanda. Ngocho ayileko nakumulweza ngwenyi katweshi nakusaka vyuma kanako. Ndumbu Huntingford amuhulishile ngwenyi “kutala kamweshi nakusaka kulinangula Mbimbiliyako tahi?” Tata amukumbulwile ngwenyi “tuli nakusaka chikuma kulinangula Mbimbiliya.”
Ndumbu Huntingford atutambukilile halwola lwamwaza. Visemi jami vapwilenga vatu vatwima muUnited Church yamuCanada oloze halwola kana te vanafumumo. Mwomwo ika? Mwomwo mukulwane waChachi alamikile lipepa haze hapwile mukana wamajina avatu vaze vahanyine jimbongo nakuvanoneka kweseka najimbongo vahanyine. Kaha majina avisemi jami apwilenga kwishi, ngocho vatu vosena vejivile ngwavo vahanyinenga jimbongo jajindende. Numba tuhu visemi jami kavapwilenga najimbongoko, oloze mukulwane waChachi avakanjikijilenga vahane jimbongo jajivulu. Chuma chikwavo chavalingishile numba vaseze Chachi kana shina mazu ahanjikile mukulwane weka. Ambile ngwenyi nahase kumutambula ukulwane muchachi nge mwanangula vyuma vize afwelelele. Ngocho twafumine muze muchachi kana oloze te twasakile kulemesa Kalunga nakutachikiza vyavivulu.
Kaha nawa halwola kana Vinjiho vavakanyishile kwambulula mujimbu mulifuchi lyaCanada. Ngocho kavahashilenga kwambulula hatomako. Hakavanga omu ndumbu Huntingford ejilenga nakutunangula ambachilenga kaha kamukanda kakandende mulivoko naMbimbiliya. Kutwala muze omu amwene ngwenyi katweshi kuhasa kumwambulula kuli vaka-fulumendeko, aputukile jino kutuhana mikanda yahanjika haMbimbiliya. Twaswekelenga mikanda kana nge twakumisa kulinangula.*
Chamokomoko naluyanjisa, ou ndumbwetu Huntingford ambulwilenga mujimbu natwima. Twima yenyi yangukolezezele chikuma kaha ngwashinganyekele kuzachila Yehova. Visemi jami vavambapachishile mu 1948. Kaha mwaka wakavangijileho vangumbapachishile muma muze vanwinyinyinenga vimuna meya. Halwola kana ngwapwile namyaka yakusemuka 17. Kufuma vene haze ngwafwililile kuzata mulimo washimbu yosena.
Ngwevwile woma kuputuka kuzata upayiniya hahaze vene mwomwo ngwashinganyekele ngwami ngwatelele kuvangila kutonda jimbongo jakukalikafwa najo muupayiniya. Oloze hakupwa ngukanyike, ngwalile jimbongo josena ngwawanyine. Oloze ndumbwetu Ted Sargent angukolezezele ngumike nakufwelela muli Yehova. (Miji. 1, 28:10) Mazu kana angukolezezele chikuma, kaha ngwaputukile kuzata upayiniya muNovember 1951. Halwola kana ngwapwile kaha najindola 40, nakinga yamwaka, nangonga yamikanda. Chipwe ngocho, Yehova anguzakamine muvyuma vyosena. Ngweji kusakwililanga ndumbu Ted hakungukolezeza nguzate upayiniya. Vyuma vyamwaza vyavivulu vyejile hakuzata mulimo kana.
Likumbi limwe nachingoloshi, haAugust 1952 ngwatambwile shinga yakufuma kuToronto, Canada. Vangusanyikile nguyenga nakuzachila haMbetele kuputuka mukakweji waSeptember. Numba tuhu ngwapwile chikuma nasonyi, oloze ngwawahililile nakuya mwomwo vapayiniya vamwe vangulwezele kuwaha chatwama hakuzachila haMbetele. Omu ngwahetele kuze ngwevwile kuwaha chikupu.
Omu ngwahetele haMbetele, kangwashimbwileko, kaha vangutongwele kuzata milimo yamuka-kuwanyisa lizavu lyavakulwane muchikungulwilo chimwe chamuToronto. Ngwashishile ndumbu Bill Yacos uze apwile mukulwane kaha nawa ejivile kanawa milimo kana. Oloze ami ngwapwile kaha namyaka 23, kaha ngwevwile woma ngwami kangweshi kuhasa kuzata milimo kanako. Ndumbu Yacos alisuwile nakungulweza mwakulingila kaha Yehova angukafwile.
Ndumbu Yacos uze apwile wamwihi kaha nawa wakulishita, lunga wamiselo apwile wachisambo chikuma navakwavo vatu. Azangile vandumbwetu, kaha navakivo nawa vamuzangile. Lwola lwosena amenekelelenga vandumbwenyi numba vene nge kavapwile naukaluko. Bill Yacos angukolezezele nayami ngulingenga mwomumwe nakuzata hamwe navandumbwami vamalunga nava vamapwevo mumulimo wamuwande. Ambile ngwenyi: “Ken, lisolole kuli vandumbwove ngwove wavazanga. Nge mulinganga ngocho, kaha nauvulyamanga tutenga twavo.”
Kufuma vene muJanuary 1957, Yehova nangukafwenga mujila yakulipwila. Mukakweji kana mukiko ngwambachile Evelyn uze apwile muShikola yaNgileyate yakusokesa 14. Shimbu kanda tulimbate, awile nakuzachila mungalila muze vazachishilenga chiFrench muQuebec. Hamakumbi kana, ngalila yaQuebec yapwilenga mumavoko aChachi yaLoma Katolika. Ngachize, Evelyn apwilenga namulimo waukalu, oloze atwalilileho lika kuzata nakupendamina hali Yehova.
Evelyn nangukafwenga chikuma. (Efwe. 5:31) Lwola lumwe chapwilenga chachikalu kulinga ngocho. Chakutalilaho, omu mwahichile likumbi limwe kufuma hakulimbata chetu, ofesi yamutango yangulwezele nguyenga kuMbetele yakuCanada ngukapwe kukuliwana chapwileko chize chambachile chalumingo chamuundu. Echi kuliwana chaluwanganyishile ungeji wetu wakuya kuFlorida, U.S.A. Chipwe ngocho, ami naEvelyn twasakile kulinga kala vyeshovyo Yehova atulwezele kulinga. Muchalumingo kana chize ikiye apwile nakuzata mulimo wakwambulula kwakamwihi namutango. Numba tuhu ngalila kana yalihandunwine nayakuQuebec, oloze azachile nangolo jenyi josena.
Kusongo yachalumingo chize, vangulwezele kuya nakuzachila kunote yaOntario mwakalama wakujinguluka. Ngwapwile wamuhya muulo, kaha nawa ngwapwile kaha namyaka yakusemuka 25 kaha nawa kangwejivile vyavivuluko. Oloze twapendaminyine hali Yehova, kaha twayile. Twanyinyine komboyu yatambukile ufuku wosena muCanada muze mwapwile chishika chikuma. Mukomboyu kana twapwilemo natulama vakujinguluka vakuhya vavavulu vaze vapwile nakukinduluka kuvihela vazachililenga. Vatukolezezele chikuma. Ndumbwetu umwe kasakile tutwame muchitwamo ufuku wosenako, ngocho atulwezele tusavale mukapete kenyi kapwile nakahela mukomboyu kaze afwetelele chimweza. Omu kwachele, twatambukilile lizavu muHornepayne lize ngwavulukanga kumaputukilo achihande chino. Lwola kana te tunatwame kaha makumbi 15 muulo.
Omu mwahichile myaka yayindende, kuyoya chetu chalumukile cheka. Kusongo yamwaka wa 1960 omu ngwapwile nakuzata mwakalama wangalila, vangusanyikile kuya kuShikola yaNgileyate yakusokesa 36 yize yaputukile muFebruary 1961 muBrooklyn, New York. Ngwawahililile chikuma hakungulweza nguyenga kushikola nakulinangula Mbimbiliya mutukweji likumi. Chipwe ngocho, ngwahombele mwomwo puwami kavamulwezele ayenga nayamiko. Oloze ngana mwavandumbwetu vamwe vamapwevo, Evelyn vamulwezele asoneke mukanda wakusolola nge netavila tuliseze hatukweji likumi. Numba tuhu alilile hakushinganyeka kumuseza hatukweji vosena vaze likumi, oloze awahililile ngwenyi nangukalinangula vyuma vyavilemu kushikola yaNgileyate.
Halwola ngwapwile kuBrooklyn, Evelyn apwile nakuzachila haMbetele yamuCanada. Apwile nakutokwa chakutwama muzuvo yimwe nandumbwetu wapwevo vawavisa Margaret Lovell. Chipwe ngocho ami napuwami twevwilenga uli hakuhona kutwama hamwe. Yehova atukafwile hakuzata milimo atuhanyine. Evelyn alisuwile mwomwo yaYehova, kaha echi changukwachile kumuchima.
Omu ngwapwile kaha natukweji vatatu mushikola yaNgileyate, ngwatambwile mukanda kufuma kuli Ndumbu Nathan Knorr uze apwile nakutwaminyina mulimo wakwambulula mukaye kosena. Angulwezele ngukinduluke kuCanada mangana ngukanangule muShikola yaMulimo waWangana. Angulwezele ngwenyi kaveshi kukangusanyika cheka kushikola yaNgileyateko nge ngunakumisa kunangula Shikola yaMulimo waWangana. Ndumbu Knorr angulwezele ngwenyi ngunahase kusakulaho ami livene ovyo ngunasake. Ambile ngwenyi ngunahase kutwalililaho lika naShikola yaNgileyate nakukangutuma mumulimo waumishonali nge ngunayikumisa. Angulwezele nguvangile kushimutwila napuwami shimbu kanda ngusakule vyakulinga.
Hakuwana nge Evelyn angulweza lyehi omu twatela kumona milimo yaKalunga, ngocho hahaze vene ngwalwezele Ndumbu Knorr ngwami, “Kala milimo navatulweza kuzata muliuka lyaYehova natuyizata.” Lwola lwosena twashinganyekele ngwetu tunahase kuya kala kweshokwo liuka lyaYehova nalitutuma.
Ngocho kuheta muApril 1961, ngwafumine kuBrooklyn nakukinduluka kuCanada nakunangula muShikola yaMulimo waWangana. Kutwala muze vatulwezele kuzachila haMbetele. Ngwalikomokelele omu vangulwezele ngwavo nanguya kushikola yaNgileyate yakusokesa 40 yize yapwileko mu 1965. Evelyn vamulwezele nawa asoneke mukanda wakusolola nge netavila tuliseze nayami hatukweji nangupwa kushikola. Oloze omu mwahichile vyalumingo vyavindende, puwami atambwile mukanda wakumulweza nge nayikiye mwaya kushikola kana. Twawahililile chikuma.
Omu twahetele kuShikola yaNgileyate, ndumbwetu Knorr ambile ngwenyi vaka-shikola vaze navapwa mushikola navazachisa lilimi lyaFrench, ngana mwayetu, navakavatuma kulitungu lyaAfrica. Oloze hakukumisa shikola, vatutumine kuya nakuzachila kuCanada. Vangutongwele kupwa kalama wamutango uze vali nakuvuluka makumbi ano ngwavo muka-kuwanyisa Komiti yaMutango. Ngwalwezele Ndumbu Knorr ngwami “nguchili ngukanyike,” nguli kaha namyaka yakusemuka 34. Oloze angukolezezele. Kaha putu vene kumaputukilo, ngwavangililile kuhulisa vandumbwetu vakukola vaze vatachikijile vyavivulu haMbetele shimbu kanda ngusakule vyakulinga.
Kuzachila haMbetele chinangukafwe ngulinangule vyavivulu kuli vakwetu. Ngwavumbika chikuma vakwetu vamuKomiti yaMutango. Ngwalinangula nawa vyavivulu kufuma kuli vandumbwami vanyike navakulwane vaze ngunawane hano haMbetele navamuvikungulwilo vyakulisezaseza vize tunazachilanga.
Kuzachila haMbetele nawa chinangukafwe ngunangule vakwetu nakuvakolezeza kulufwelelo. Kaposetolo Paulu alwezele Chimoteu ngwenyi: “Twalaho lika nakukavangiza vyuma vize walinangwile.” Ambile nawa ngwenyi: “Vyuma vize wevwile kuli ami vize vanakundwiza nakuli vinjiho vavavulu, valwezevyo vatu vakushishika vaze navakivo nawa navakatamo kunangula vakwavo.” (Chimo. 2, 2:2; 3:14) Lwola lumwe vakwetu vaka-Kulishitu veji kunguhulisanga vyuma vimwe vize ngunalinangula haMbetele hamyaka 57 ngunazachilaho. Ngweji kuvakumbululanga ngwami, “Kulisuula kuzata kala milimo yamuliuka lyaYehova nakupendamina hali Yehova.”
Nguchili nakwanuka likumbi ngwahetele haMbetele. Ngwapwile nasonyi kaha nawa ngukanyike. Hamyaka yoseneyi Yehova nangukafwenga. Kakavulu Yehova nazachisanga vandumbwami vangukafwe. Kaha eji kungufwelelesanga ngwenyi: “Kanda wivwa womako, Ami nangukukafwangako.”—Isa. 41:13.
^ par. 10 HaMay 22, 1945, fulumende yaCanada yetavishile Vinjiho jaYehova kwambulula.
“Kalunga kapwa Kalunga waliwayangako, oloze wakuunda.”—KOLI. 1, 14:33.
1, 2. (a) Iya apwile watete kutenga kuli Kalunga, kaha Yehova amuzachishile ngachilihi? (b) Twatachikiza ngachilihi ngwetu vangelo veji kuzatanga mukulonga?
TENGI yetu Yehova eji kulinganga vyuma vyosena mukulonga. Chatete atengele Mwanenyi Yesu. Mbimbiliya yavuluka Yesu ngwayo “Lizu” mwomwo apwa muka-kumuhanjikilako. Mbimbiliya yamba ngwayo: “Hakuputuka Lizu kulyapwile, kaha eli Lizu lyapwilenga naKalunga hamwe.” Nazachilanga Yehova mwilu hamyaka yayivulu. Mbimbiliya yavuluka hali Yesu ngwayo: “Vyuma vyosena vyapwileko kuhichila muli ikiye [Lizu], kaha kakweshi chuma nachimwe chapwileko chakuzeneka ikiyeko.” Myaka kafwe 2000 yinahichimo, Kalunga atumine eli Lizu kwiza hano hamavu kupwa mutu wakukupuka mwosena Yesu Kulishitu. Yesu alingile vyuma vyosena vize vamulwezele kulinga kuli Ise.—Yowa. 1:1-3, 14.
2 Shimbu kanda ezenga hano hamavu, Yesu apwile “kuluwa muka-kuzata” uze azachilile Kalunga nakashishi. (Vishi. 8:30) Yehova atengele mayongomena avangelo mwilu kuhichila muli Yesu. (Kolo. 1:16) Mbimbiliya yatulweza kutalisa kuli ava vangelo ngwayo: “Makombakaji amakombakaji amuzachililenga [Yehova], kwapwile tununu twatununu twemanyinenga kumeso enyi.” (Ndanye. 7:10) Ava vangelo vavavuluka kupwa “mayongomena” aYehova aze eji kuzatanga mukulonga.—Samu 103:21.
3. Vatanganyika najipulaneti jingahi jatwamako, kaha vavilongesa ngachilihi?
3 Omu Yehova atengele vyuma vyamumelu nahamavu, atengele vatanganyika vavavulu najipulaneti jajivulu vize katweshi kuhasa kulavako. Kutalisa kuvatanganyika, lipapilo limwe lyamijimbu lyavuluka ngwalyo “kwatwama jimbiliyoni najimbiliyoni javatanganyika najipulaneti, kuvula kana chinahambakana kulava valavile vaka-sayasi kunyima mapapa katatu.” Vatanganyika vatwama mumilalaji. Mulalaji himulalaji ukwechi jimbiliyoni chipwe jitililiyoni javatanganyika najipulaneti jajivulu. Kaha milalaji yayivulu yatwama muvinjomoto vyakulisezaseza.
4. Mwomwo ika natwambila ngwetu vangamba jaKalunga vavalongesa mukulonga hano hamavu?
4 Vangelo vatwama mwilu, navatanganyika, najipulaneti vavilongesa mujila yakukomwesa. (Isa. 40:26) Shikaho, tunahase kufwelela ngwetu Yehova alongesa navangamba jenyi vahamavu. Vavalongesa kanawa mwomwo veji kuzatanga mulimo waulemu. Hamyaka yayivulu, Yehova nalongesanga vatu jenyi vakunyima nava vamakumbi ano mukulonga mangana vamulemesenga mukashishi. Kuli vyakutalilaho vyavivulu vize vyasolola nge napunga navo kaha nawa “kapwa Kalunga waliwayangako, oloze wakuunda.”—Tangenu Wavaka-Kolinde 1, 14:33, 40.
5. Uno vyuma alongesele Kalunga kutalisa kuvatu vasulise hano hamavu, vaviluwanganyishile ngachilihi?
5 Omu Yehova atengele vatu vakulivanga, avalwezele ngwenyi: “Semenunga mukavule chikuma, mukasulise hamavu, mukawononone. Twamenunga nawangana wavaishi vamukalungalwiji, natujila vamwilu, navaka-kuyoya vakutambuka hamavu vosena.” (Kupu. 1:28) Yehova katengele mayongomena avatu halwola lumweko. Oloze vaAlama naEve vatelele kusema vana kaha vaze vana nawa vatelele kusemunwina nakutanda kumavu kwosena. Kalunga ajinyine ngwenyi vatu vakalingise hamavu hosena kupwa Palachise. Omu vaAlama naEve valikangile kuli Yehova, kujina chaKalunga vachiluwanganyishile. (Kupu. 3:1-6) Kutwala muze “Yehova amwene kupuya chavatu ngwenyi, chinatoho chikuma hamavu, ngwenyi, Kujina chavishinganyeka vyamichima yavo chosena chinapihi lika makumbi osena.” Ngocho, “hamavu hapihile kumeso aKalunga, hamavu hosena hapwile ulyanyi lika.” Ngachize, Kalunga ajinyine kunongesa vatu vavapi vosena hakaye nalivaji.—Kupu. 6:5, 11-13, 17.
6, 7. (a) Mwomwo ika Nowa vamwivwilile uselewa kuli Yehova? (Talenu muvwimbimbi wakulivanga.) (b) Vyuma muka vyasolokele kuli vosena vaze vahonene kwivwilila mulizu lyaNowa?
6 Oloze “Nowa awanyine likoji kumeso aYehova” mwomwo “apwile muka-kwoloka,” kaha nawa apwile “wakulonga muli vaka-myaka yenyi.” Hakuwana nge “Nowa atambukilenga naKalunga,” Yehova amulwezele kutunga wato waunene. (Kupu. 6:8, 9, 14-16) Wato vautungile ufwapukenga hameya mangana vatu natunyama vapwilemo vayovoke kuLivaji. Ngocho, “Nowa alingile nge kutesa namwosenomwo vamulwezele kuli Yehova.” Nowa natanga yenyi valikafwile kuzata milimo mujila yakulonga. Hanyima yakwingisa tunyama vosena muwato, “Yehova amusokelelelemo.”—Kupu. 7:5, 16.
7 Omu Livaji lyejile mumwaka wa 2370 B.C.E., Yehova ‘anongesele vaka-kuyoya vosena.’ Oloze akingile Nowa natanga yenyi muwato. (Kupu. 7:23) Vatu vosena hano hamavu vafuma kuchisemunwino chaNowa natanga yenyi. Oloze vosena vaze kavapwile muwatoko vanongele mwomwo kavevwilile mulizu lyaNowa uze apwile “muka-kwambulula kwoloka.”—Petu. 2, 2:5.
8. Unjiho muka wasolola nge vaIsalele vazachile mukulonga omu Kalunga avalwezele kwingila muLifuchi lyaLushiko?
8 Myaka yakuhambakana 800 kufuma haLivaji, Kalunga alongesele vaIsalele kupwa himuyachi wenyi. Avalwezele omu vatelele kuyoya chikumanyi omu vatelele kumulemeselamo. Chakutalilaho, vamwe avatongwele kupwa tupilishitu, kaha veka vaLevi. Alongesele nawa mapwevo vamwe “vaze vazachilenga milimo kuchikolo chambalaka yakuliwanyina.” (Kulo. 38:8) Yehova Kalunga alwezele vaIsalele kuya nakutwama muKanane, oloze vavavulu valikangile nakukana kuya ngocho, Kalunga avalwezele ngwenyi: “Chamwenemwene enu kamweshi kukaheta mulifuchi kana ngwalishingilileko ngwami, Nangukamitwamisamo, shina Kaleve kaha mwanaYefune, naYoshuwa mwanaNune” mwomwo vanehele mujimbu wamwaza omu vafumine nakusondwesa Lifuchi lyaLushiko. (Kula. 14:30, 37, 38) Kutwala muze Yehova atongwele Yoshuwa kutwaminyina vaIsalele. (Kula. 27:18-23) Omu Yoshuwa apwile hakamwihi nakwingisa vaIsalele muKanane, Yehova amulwezele ngwenyi: “Likolezezenga, likakenga, kanda ukalizuzukila nawomako, chipwe kuhomba, mwomwo Ami Kalunga kove Yehova nguli nayove hamwe kweshokwo nauya, shikaho.”—Yoshu. 1:9.
9. Lahave amwene ngachilihi Yehova navatu jenyi?
9 Yehova Kalunga apwilenga hamwe naYoshuwa kweshoko ayilenga. Chakutalilaho, mumwaka wa 1473 B.C.E., vaIsalele vatungile chilombo kwakamwihi nanganda yaYeliko. Yoshuwa atumine vandoji vavali kuya nakusondwesa Yeliko, kuze vakawanyine muka-ujila Lahave. Kwejile malunga vaze vasakile kukwata vaze vandoji, oloze Lahave avaswekele hamulungu wazuvo yenyi. Alwezele vaze vandoji vavaIsalele ngwenyi: “Ngunatachikiza ngwami, Yehova namihane lyehi lifuchi lino . . . , mwomwo tunevu lyehi muze omishile Yehova meya amukalungalwiji Uchila kumeso enu . . . nomu mwalingile kuli vamyangana javaAmole vavali.” Ambile nawa ngwenyi: “Kalunga kenu Yehova, Ikiye napu Kalunga wamwilu nahamavu.” (Yoshu. 2:9-11) Lahave natanga yenyi vakundwijile Liuka lyaYehova. Ngocho, Kalunga avayowele omu vaIsalele vanongesele Yeliko. (Yoshu. 6:25) Lahave pwevo wakushishika avumbikile Yehova naliuka lyenyi.
10. Vyuma muka Yesu alwezele vatwamina javaYuleya, kaha mwomwo ika?
10 Omu Yoshuwa apwile twamina, vaIsalele vafungulwile jinganda josena jize japwile muKanane nakutwamamo. Kaha vyuma muka vyasolokele omu mwahichile lwola? Hamyaka yayivulu, vaIsalele vatwalilileho lika kuhokola jishimbi jaKalunga. Halwola luze Yehova atumine Mwanenyi kwiza hano hamavu, vaIsalele valikangile kuli Kalunga navapolofweto jenyi, kahechi chikiko Yesu avulukilile Yelusalema ngwenyi, “muka-kujiha vapolofweto.” (Tangenu Mateu 23:37, 38.) Kalunga akanyine vatwamina javaYuleya mwomwo yakulikanga chavo. Ngocho, Yesu avalwezele ngwenyi: “Wangana waKalunga navakamitambulawo nakukauhana kumuyachi uze naukalovolanga mihako yawo.”—Mateu 21:43.
11, 12. (a) Chuma muka chasolola nge mulikulukaji lyamyaka lyakulivanga Yehova evwilile uselewa liuka lyalihya nakukana muyachi wavaIsalele? (b) Veya vejile nakupwa muliuka lyalihya?
11 Mulikulukaji lyamyaka lyakulivanga C.E., Yehova akanyine muyachi waIsalele. Oloze achipwile lika naliuka lize lyapwile navangamba jenyi vakushishika vaze vononokele Kulishitu nakukavangiza kunangula chenyi. Yehova aputukile kwivwila uselewa liuka lyalihya muchishishisa chamuyachi waIsalele halikumbi lyaPendekoseta 33 C.E. Tumbaji twaYesu vakuheta ku 120 valikungulwile muYelusalema “kaha kukasumuka kwilu hinakufuma lushindo nge kuhuhwa chapeho yangolo chikuma nakuyangilila muzuvo yosena.” Kaha “vamwene tumilangi twakakahya twakufwana nge malimi, kaha twalihandunwine, ngocho kamulangi hikamulangi katwamine hali mutu himutu, kaha vosena vazalile nashipilitu yajila, kaha vaputukile kuhanjika mumalimi akulisezaseza, nge muze shipilitu yavetavishilenga kuhanjika.” (Vili. 2:1-4) Echi chuma chakukomwesa chasolokele chasolola nge Yehova apwile nakukundwiza liuka lyenyi lyalihya lyatumbaji twaKulishitu.
12 Halikumbi vene lize, vatu vakuheta ku 3,000, vejile muliuka lyaYehova lyalihya. Mbimbiliya yahanjika cheka ngwayo, “Yehova atwalileho lika nakuhakilako kuli vakivo vatu vaze apwilenga nakulwila.” (Vili. 2:41, 47) Tumbaji twaYesu vafukilile mumulimo wavo wakwambulula mwomwo Mbimbiliya yamba ngwayo, “mazu aKalunga ayilenga lika nakukula, kaha tumbaji muYelusalema vapwilenga lika nakuvulilako chikumakuma; kaha liyongomena lyalinene lyavapilishitu lyaputukile kwononoka kulufwelelo.” (Vili. 6:7) Omu Yehova anehele “vatu vakumafuchi eka” muchikungulwilo chavaka-Kulishitu, chapwile hichinjikizo chakusolola nge Yehova akafwile liuka lyalihya.—Tangenu Vilinga 10:44, 45.
13. Liuka lyaKalunga lyalihya lyapwile namulimo muka?
13 Vatu vatachikijile mulimo uze Kalunga ahanyine vaka-kukavangiza Kulishitu, mwomwo omu Yesu apwile hano hamavu, avahanyine chakutalilaho. Kahomu vamumbapachishile aputukile kwambulula “Wangana wamelu.” (Mateu 4:17) Yesu anangwile tumbaji twenyi mangana vazatenga mulimo kanou. Avalwezele ngwenyi: “Namukapwanga muvinjiho jami muYelusalema, namuYuleya mwosena, namuSamaliya, nakuvihela vyakwakusuku vyahamavu.” (Vilinga 1:8) Vaka-kukavangiza Kulishitu vatachikijile chikupu vyuma vize vatelele kulinga. Lwola lumwe Paulu naMbalanape valwezele vaYuleya ngwavo tumbaji twaYesu navaputuka kwambulila navatu vakumafuchi eka. Vambile ngwavo: “Chapwanga chakutamo kuhanjika mazu aKalunga chatete kuli enu. Oloze hakuwana nge muli nakuwakana kaha nawa enu vavene kamwalimwene ngwenu munatemo kupwa nakuyoya chahaya myaka yosenako, shikaho natwalumuka nakuya kuli vaka-mafuchi eka. Mwomwo naYehova atulweza mumazu ano ngwenyi, ‘Ngunakutongola upwenga umumunyi wavaka-mafuchi eka, mangana upwenga uulwilo mbwe nakusongosongo yamavu.’” (Vili. 13:14, 45-47) Putu vene mulikulukaji lyamyaka lyakulivanga, liuka lyaKalunga lyahamavu linatwalililangaho kulweza vatu vyuma vize Yehova nalingi mangana alwile vatu.
14. Vyuma muka vyasolokele munganda yaYelusalema, kaha veya vayovokele?
14 VaYuleya vavavulu kavetavilile mujimbu wamwazako, kaha vamwene ukalu mwomwo Yesu alwezele tumbaji twenyi ngwenyi: “Omu namumona Yelusalema vanayijingilika kumaswalale che ndo, kaha tachikizenu ngwenu, lwola lwakuyilalisa lunapandama kwakamwihi. Jino vaze vali muYuleya vaputuke kuchinyina kujipili, kaha vaze vali mukachi kaYelusalema vafumemo, kaha nawa vaze vali muvikwazo kanda vengila muyikikoko.” (Luka 21:20, 21) Vyuma ahanjikile Yesu vyasolokele. Omu vaYuleya valikangile kuchiyulo chavaLoma, maswalale javaLoma vahakile nganda yaYelusalema muchingombela mu 66 C.E., mangana vayinongese. Oloze maswalale vakindulukile, kahechi chahanyine lwola vaka-kukavangiza Yesu vachine nakuseza Yelusalema naYuleya. Vavavulu vazaukile Kalwiji Yotau nakuchinyina kujipili. Mumwaka wa 70 maswalale javaLoma vejile cheka nakunongesa jino Yelusalema. Vyuma muka vyasolokele kuli vaka-Kulishitu? Vayovokele mwomwo vevwililile kuvyuma avalwezele Yesu.
15. Ukalu muka vamwene vaka-Kulishitu?
15 Mulikulukaji lyamyaka lyakulivanga, vaka-Kulishitu vavayanjishile nakweseka lufwelelo lwavo. Chipwe ngocho, vavavulu valumukile nakupwa vaka-Kulishitu. (Vili. 11:19-21; 19:1, 19, 20) Vaka-Kulishitu vafukilile mwomwo Kalunga avakiswile.—Vishi. 10:22.
16. Vyuma muka vatelele kulinga vaka-Kulishitu vosena numba vazame kushipilitu?
16 Vaka-Kulishitu vosena vatelele kuzata nangolo numba vapwenga nalufwelelo lwakukola. Vatelele kulinangula visoneka, nakupwanga kukukunguluka lwola lwosena, nakwambululanga mujimbu wamwaza waWangana natwima. Vikungulwilo vyapwile vyakuliwahisa kanawa. Vapwile navakulwane navaka-kuzachila muliuka vaze vapwile nakuvakafwa, kaha nawa chikungulwilo changanyalile kumulimo vazachilenga malunga kana. (Fwili. 1:1; Petu. 1, 5:1-4) Kaha nawa vevwile kuwaha kuvatambukilanga kuli tulama vakutambwojoka vakufwana nge Paulu. (Vili. 15:36, 40, 41) Tuli nakwivwa kuwaha hakuwana nge mulimo vazachilenga vaka-Kulishitu vamulikulukaji lyamyaka lyakulivanga ukiko tuli nakuzata namakumbi ano. Twawahilila hakuwana nge Yehova nalongesanga kanawa vangamba jenyi lwola lwosena.
17. Vyuma muka natulinangula muchihande chinakavangizaho?
17 Tunakuyoyela mumakumbi akukuminyina, kaha kaye kaSatana kalinwomu vakanongese. Chipwe ngocho, liuka lyaYehova lyahano hamavu linakutambuka washiwashi. Kutala muli nakutambukila hamwe naliuka lyaYehova tahi? Kutala muli nakuzovoloka kushipilitu tahi? Chihande chinakavangizaho nachimikafwa kulinga ngocho.
“Meso aYehova anatale hali vaka-kwoloka.”—PETU. 1, 3:12.
1. Liuka muka lyashishile vaIsalele vaze vasosolokele kulufwelelo mangana limanyineko lijina lyaYehova? (Talenu muvwimbimbi wakulivanga.)
MAKUMBI ano Yehova eji kwivwanga kuwaha omu vatu jenyi veji kumulemesanga mujila yamwenemwene. Kushikulu vaIsalele vavasakwile kuli Kalunga kupwa vatu jenyi. Oloze vasosolokele kulufwelelo. Kufumaho Yehova asakwile muyachi weka uze wapwile wavaka-kukavangiza Kulishitu. Muyachi kana ukiko wapwile liuka lyemanyinyineko Yehova. Numba tuhu Yelusalema vayinongesele mu 70 C.E., oloze liuka lyaYehova kavalinongeseleko. (Luka 21:20, 21) Mumakumbi ano akukuminyina, eli liuka lyalihya valilongesa limanyineko Yehova. Kaveshi kukalinongesa omu kaye kaSatana navakakanongesako. (Chimo. 2, 3:1) Twafwelela ngachilihi ngocho?
2. Yesu ahanjikile vyuma muka kutalisa ‘kumalwa amanene,’ kaha nawakaputuka ngachilihi?
2 Yesu ahanjikile chimweza kutalisa kuvyuma navikasoloka kumakumbi akukuminyina ngwenyi: “Nakukapwa malwa amanene, aze kanda asolokengaho lyehi kufuma kukuputuka chakaye palanga nakulelo lino, kaha chipwe kulutwe nawa kaweshi kukasoloka chekako.” (Mateu 24:3, 21) Awa malwa amanene nawakaputuka omu Yehova mwakanongesa “Mbavilone Wamunene,” uze emanyinako kwitava chamakuli chamukaye kosena. (Kuso. 17:3-5, 16) Kufumaho vyuma muka navikasoloka?
3. Vyuma muka navikasoloka kuli vatu jaYehova omu navakanongesa kwitava chamakuli?
3 Omu navakakumisa kunongesa kwitava chamakuli, liuka lyaVinjiho jaYehova likiko kaha nalikasalaho. Satana nakaye kenyi navakanyemukila vatu jaKalunga. Nachikasoloka kwijiva nge vatu jaYehova kaveshi namukingoko. Visoneka vyavulukile chimweza kupandama kuli “Ngonge, wakulifuchi lyaMangonge” ngwavyo: “Naukakanduka, naukezako nge nyamanganda, naukapwa nge ulivwi nakufwika lifuchi, nayove namazavu ove osena navatu veka naveka vavavulu nove hamwe.” Oloze kunyemukila kanechi nachikavanehela ukalu waunene.—Ezeke. 38:1, 2, 9-12.
4, 5. Yehova mwakalinga ngachilihi omu navakanyemukila vangamba jenyi?
4 Omu Satana navaka-kumukavangiza navakanyemukila vatu jaYehova, nachikapwa kwijiva nge vali nakufumbukila Yehova. (Tangenu Zekaliya 2:8.) Uno Yehova mwakalinga ika? Setu wamwilu mwakawana jila yakukingilamo vatu jenyi. Keshi kukavechelela vakavanongeseko. Aha hakiko jino Yehova mwakaneha jita yaAlamangetone nakunongesa kaye kaSatana kosena.—Kuso. 16:14, 16.
5 Mbimbiliya yapolofwetele kutalisa kuAlamangetone ngwayo: “Yehova ali namulonga wakuhanjika navaka-mafuchi, Ikiye mwakalisopesa navakwechi mijimba vosena, kaha vaka-kuhuka mwakavahana kujipoko jamikwale. Mukiko mwanambe Yehova. Yehova wamayongomena nambe ngwenyi, Ivwenu, muli vaka-lifuchi limwe namukalovoka lupi nakuya kuli vaka-lifuchi likwavo, navakasangumuna nyamanganda wamunene kusongosongo yamavu. Kaha vakujiha kuli Yehova navakapwa kufumisa kusongo yamavu nakutwala kusongo yamavu yikwavo halikumbi lize, kaveshi kukavalila jimbimbiko chipwe kuvakungulula chipwe kuvafunda, navakapwanga nge wilo kwilu lyamavu.” (Yele. 25:31-33) Alamangetone nayikakumisa kaye kaSatana kosena. Oloze liuka lyaYehova nalikayovoka.
6, 7. (a) Vatu vaze vatwama ‘muliyongomena lyalinene’ vafuma kulihi? (b) Vatu jaKalunga vali nakuvulilako ngachilihi makumbi ano?
6 Liuka lyaKalunga lili nakutwalaho lika kuzovoloka mwomwo lyatwama navatu vaze evwila Kalunga uselewa. Mbimbiliya yamba ngwayo: “Meso aYehova anatale hali vaka-kwoloka, matwitwi enyi nawatengeleka kukulomba chavo chakulembelela.” (Petu. 1, 3:12) Hali ava vaka-kwoloka hatwama “liyongomena lyalinene” lyavatu vavavulu vaze navakayovoka “malwa amanene.” (Kuso. 7:9, 14) Achishinganyekenu kuwaha namukevwa hakuyovoka malwa amanene!
7 Eli liyongomena lyalinene likwechi vatu vakumafuchi osena. Mulimo wakwambulula ukiko uli nakuvaneha hamwe. Yesu ahanjikile chimweza ngwenyi: “Kahou mujimbu wamwaza waWangana navakawambulula kumavu kwatwama vatu kwosena, nakupwa unjiho kuli vaka-mafuchi osena, numbanyi kukuma chikeze.” (Mateu 24:14) Kahechi chikiko chalingisa vangamba jaKalunga vazate chikuma mulimo wakwambulula Wangana waKalunga. Echi chili nakulingisa vatu vavavulu valemese Yehova “mushipilitu namumuchano.” (Yowa. 4:23, 24) Chakutalilaho, kufuma mumwaka wa 2003 nakuheta mu 2012 vatu vakuhambakana 2,707,000 valihananga kuli Kalunga nakuvambapachisa. Makumbi ano kuli Vinjiho vakuhambakana 7,900,000, kaha mwaka himwaka mayevuyevu avatu ali nakupwanga kuchilika chaKwanuka Kufwa chaMwata. Tweji kuwahililanga hakuwana nge eli liyongomena lyalinene lili nakutohwelako lika, kaha nawa twatachikiza ngwetu Yehova ikiye ali nakulilingisa litohweleko lika.—Koli. 1, 3:5-7.
8. Mwomwo ika liuka lyaYehova lili nakutohwelako lika?
8 Yehova nasakula liuka hano hamavu mangana limwimanyineko. Ali nakulingisa liuka kana litohweleko chikuma. (Tangenu Isaya 43:10-12.) Kuvula kanechi vachivulukile chimweza muupolofweto uno ngwavo: “Lyalindende nalikalinga kupwa likombakaji, lyalindende chikuma nalikalinga kupwa vaka-lifuchi vakujikiza. Ami Yehova nangukachanguhwisa hamwaka wacho.” (Isa. 60:22) Vawavisa vasalaho vaze vavuluka ngwavo ‘vaIsalele jaKalunga’ vapwile lizavu “lyalindende,” oloze Yehova akiswile mulimo wavo wakwambulula. Eli lizavu lyavulile omu vaka-Kulishitu vawavisa veka vejile muliuka lyaKalunga. (Ngale. 6:16) Hamyaka yayivulu, vatu vavavulu vaze vakwechi lutalililo lwahamavu navakivo vetavilile muchano.
9. Vyuma muka twatela kulinga nge tuli nakusaka tukalivwise kuwaha vyuma vyamwaza vatushika muMazu aKalunga?
9 Yehova natufwelelesa tuvosena vyuma vyamwaza kulutwe numba tupwa vaka-Kulishitu vawavisa chipwe tupwa vamuliyongomena lyalinene. Hakusaka mangana tunganyale kuvyuma mwakatulingila kulutwe, twatela kwononoka jishimbi jenyi. (Isa. 48:17, 18) Chakutalilaho, Yehova asakile vaIsalele vononoke Jishimbi jenyi. Jishimbi jenyi jatelele kuvakinga nakuvanangula mwakupwila vakuwahilila mutanga, mwakupwila namasepa vamwaza, namwakuzachila milimo yakusekasana mukashishi nakusolwela vakwavo vilinga vyamwaza. (Kulo. 20:14; Levi 19:18, 35-37; Lushi. 6:6-9) Chochimwe namakumbi ano, jishimbi jaKalunga jeji kutukinganga kaha nawa jeji kutunganyalisanga. Kajapwa jajikalu kukavangizako. (Tangenu WaYowano 1, 5:3.) Nge natujikavangizanga kaha natupwa vakuwahilila mukuyoya nakuzamisa usoko wetu naYehova.—Chitu. 1:13.
10. Mwomwo ika twatela kunoneka lwola lwakutanga Mbimbiliya naKulemesa Kalunga mwaTanga?
10 Liuka lyaYehova lili nakuzovoloka mujijila jajivulu. Chakutalilaho, lyeji kutukafwanga twivwishise kanawa muchano wamuMbimbiliya. Omu mukiko yahanjika Mbimbiliya ngwayo: “Oloze jila yavaka-kwoloka yinapu nge musana wakututuka, Wakuya nakututuka palanga nomu linahete lyehi likumbi helu.” (Vishi. 4:18) Oloze mutu himutu atela kulihulisa ngwenyi: ‘Kutala ngwatachikiza vyuma vanalumunako kupandama mujila twatachikijilamo Visoneka vimwe tahi? Kutala ngweji kutanganga Mbimbiliya hakumbi hakumbi tahi? Kutala ngweji kutanganga mikanda yayihya yeji kwizanga tahi? Kutala ngweji kupwanga nachilongesa Chakulemesa Kalunga mwaTanga tahi?’ Vyuma kanevi kavyapwa vyavikalu kulingako, oloze twatela kunonekanga lwola lwakuvilinga. Ngachize chapwa chachilemu kutwalaho lika kutanga Mazu aKalunga nakuwazachisa, nakutambukila hamwe naliuka lyaKalunga chikumanyi omu tuli nakupandama kumalwa amanene.
11. Mwomwo ika vatu jaYehova veji kuyilanga kukukunguluka chachikungulwilo,chalikumbi limwe, chachihanda nechi changalila?
11 Liuka lyaYehova lyatukolezeza tukavangizenga mazu aPaulu akwamba ngwenyi: “Tulihakenunga michima navakwetu mangana tulisangumwine kuzangi nakuvilinga vyamwenemwene, nakuzeneka kusuvilila kulikungulula chetu, nganomu vatu vamwe vatwama nachijililo kana, oloze tulikolezezenunga navakwetu, chikumanyi omu munamono ngwenu likumbi kana linapandama kwakamwihi.” (Hepe. 10:24, 25) VaIsalele valikungulwilenga lwola lwosena mangana valemese Yehova nakuvanangula kuli ikiye. Chiwanyino chaVisakila chize valingilenga mumakumbi aNehemiya chapwile hichiwanyino chimwe chize chavevwishilenga kuwaha. (Kulo. 23:15, 16; Nehe. 8:9-18) Namakumbi ano, nayetu tweji kunganyalanga hakupwa kukukunguluka chachikungulwilo, nechi chachihanda, nechi chalikumbi limwe nechi changalila. Ngachize, tuzatenu nangolo mangana tupwenganga kukunguluka chosena echi mwomwo cheji kutukafwanga tupandame kuli Yehova nakupwa vakuwahilila hakuzata milimo yenyi.—Chitu. 2:2.
12. Twatela kwivwa ngachilihi hakwambulula mujimbu wamwaza waWangana?
12 Hakupwa twatwama muliuka lyaKalunga, twatela kuwahilila hakuzata “mulimo wajila wamujimbu wamwaza waKalunga.” (Loma 15:16) Kuzata ‘mulimo kanou wajila’ cheji kutulingisanga tupwenga “vaka-kuzachila” hamwe naYehova uze apwa “Wajila.” (Koli. 1, 3:9; Petu. 1, 1:15) Kwambulula mujimbu wamwaza cheji kulingisanga lijina lyaYehova valijilike. Kaha nawa chapwa hikutokwa kwambulula “mujimbu wamwaza waupahu wakuli Kalunga wakuwahilila.”—Chimo. 1, 1:11.
13. Uno kulikangula kushipilitu nakuyoya chetu chapendamina haka?
13 Kalunga asaka tupwenga lika vakulikangula kushipilitu hakupandama kuli ikiye nakukundwiza liuka lyenyi. Mose alwezele vaIsalele ngwenyi: “Ngunasanyika lilu namavu kwambulula unjiho wakumipayisa likumbi lyalelo ngwami, Ngunahake kuyoya nakufwa kumeso enu, nakuwahisa nakwangula nawa. Shikaho sakulenu kuyoya, mangana muyoyenga, nayenu navaka-tanga yenu, kuzanganga Yehova Kalunga kenu, mwononokenga mulizu lyenyi, mulipanjikenga neyi. Mwomwo Ikiye kuyoya chenu, Ikiye kuvula chamakumbi enu. Mangana mukatwamenga mulifuchi kana alishingile Yehova kuli vakakuluka jenu kuvahana, kuli Apalahama nakuli Isaka nakuli Yakova.” (Lushi. 30:19, 20) Kuyoya chetu chapendamina hakulinga mwaya muchina waYehova, nakumuzanga, nakwononokanga mulizu lyenyi nakupandama kuli ikiye.
14. Uno ndumbwetu umwe evwile ngachilihi kutalisa kuliuka lyaKalunga?
14 Ndumbu Pryce Hughes uze alinangwile muchano shimbu kanda mwaka wa 1914, atwalilileho lika kulyononona kuli Yehova naliuka lyenyi mukuyoya chenyi chosena. Omu apwile nakulumbununa mujimbu wenyi wakuyoya, ambile ngwenyi chuma chachilemu alinangwile shina kupandama kuliuka lyaYehova nakuhona kupendamina havishinganyeka vyavatu. Echi chamukafwile omike muvyeseko mukuyoya chenyi chosena. Ndumbu Pryce Hughes ambile ngwenyi jila yimwe yakutwivwilamo uselewa kuli Yehova shina kukavangizanga jindongi jamuliuka lyenyi lwola lwosena.
15. Chakutalilaho muka chamuMbimbiliya chize chatunangula vyuma twatela kulinga nge kuli kwalumuka chimwe muliuka lyaYehova?
15 Yehova asaka etu tukundwizenga liuka lyenyi nakwitavila kwalumuka chize chinakupwanga muliuka lyenyi kutalisa mujila tweji kwivwishishilangamo muchano wamuMbimbiliya namujila tweji kwambulilangamo. Mulikulukaji lyamyaka lyakulivanga, vaka-Kulishitu vavaYuleya vamwe vapwile lika nakukavangiza Jishimbi jaMose. (Vili. 21:17-20) Oloze Paulu avolwele nakuvakafwa vatachikize nge wana waYesu ukiko kaha naulingisa jishili javatu vajikonekele keshi wana wavimunako. (Hepe. 10:5-10) Ava vaka-Kulishitu vavaYuleya vavavulu vakavangijile vyuma avahuhumwine Paulu kaha valumwine vishinganyeka vyavo. Chakutalilaho kana chinahase kutukafwa nayetu makumbi ano. Twatela kutanganga kanawa Mbimbiliya namikanda yetu. Kaha nge liuka lyaYehova nalyalumunako vyuma vimwe, kaha twatela kwononoka nakuvitavila.
16. (a) Vyuma muka vyamwaza natukalivwisa kuwaha mukaye kakahya? (b) Vyuma muka mwafwila kukamona mukaye kakahya?
16 Vosena vaze navatwalaho lika kulyononona kuli Yehova naliuka lyenyi navakalivwisa kuwaha vyuma vyamwaza kulutwe. Vawavisa navakalivwisa kuwaha kuzata mwavamyangana hamwe naKulishitu mwilu. (Loma 8:16, 17) Kaha vaze vakwechi lutalililo lwahano hamavu navakalivwisa kuwaha kuyoya haya myaka yosena muPalachise. Vangamba jaYehova vosena hano hamavu vakwechi kutokwa chakulwezako vakwavo vyalushiko lwaKalunga lwakuneha kaye kakahya. (Petu. 2, 3:13) Mbimbiliya yatufwelelesa ngwayo: “Vavavwovu navakaswana lifuchi, navakevwanga chipepa chakuunda chachivulu.” (Samu 37:11) Vatu “navakatunga jizuvo nakutwamangamo,” kaha navakalivwisa kuwaha “milimo yamavoko avo.” (Isa. 65:21, 22) Kakweshi kukapwa kuliyanjisa, uhutu nazalako. (Samu 72:13-16) Kwitava chamakuli kacheshi kukahungumwisa cheka vatuko mwomwo Kalunga mwakachifumisako. (Kuso. 18:8, 21) Vafu navakasanguka, kaha navakavahana lwola lwakulinangula nakukayoya myaka yosena hano hamavu. (Isa. 25:8; Vili. 24:15) Nge natuzamisa usoko wetu naYehova nakutwalaho lika kutambukila hamwe naliuka lyenyi, kaha natukamona omu vyuma kanevi vyamwaza navikatesamo.
17. Twatela kwivwa ngachilihi hakulemesa Yehova naliuka lyenyi?
17 Kalinwomu kaye kaSatana vakanongese. Hakusaka tukayovoke, twatela kuzama mbe mulufwelelo nakutwalaho lika kulemesa Yehova nakukundwiza liuka lyenyi. Twatela kwivwa ngana muze evwile muka-kwimba jisamu uze embile ngwenyi: “Kuli chuma chimwe ngunalombo kuli Yehova, chikiko vene nanguchitondanga, ngwami, ngutwamenga muzuvo yaYehova makumbi osena nanguyoya, mangana ngutalenga upahu waYehova, ngwihwojolenga mutembele yenyi.” (Samu 27:4) Ngachize, tuvosena tufwilenu kupandama kuli Yehova nakutambukila hamwe naliuka lyenyi.
MIJIMBU YETU YAYILEMU YAKUNYIMA
MUMWAKA wa 1923, zuvo yakuhemena yamu São Paulo yize vavuluka ngwavo Drama and Music Conservatory yazalile navatu. Kutala muli nakwivwa lizu lyaGeorge Young lyamwaza tahi? Chihande chenyi chosena vapwile nakuchalumuna mulilimi lyaPortuguese. Vatu 585 vapwile nakwivwilila kanawa kuchihande chenyi. Visoneka vyapwile nakusoloka muPortuguese hachisaji chamivwimbimbi. Omu akumishile kuhanjika chihande, vatu vavapangililile mikanda vavuluka ngwavo Millions Now Living Will Never Die muPortuguese, muChingeleshi, muGerman, namuItalian. Chihande kana chakafwile vatu vavavulu, kaha vatu vayile nakulwezako vakwavo. Omu mwahichile makumbi avali, vatu vejile nakwivwilila cheka kuchihande chikwavo. Vyuma muka vyalingishile kupwenga vihande kana?
Mu 1867, Sarah Bellona Ferguson natanga yenyi vafumine kuUnited States nakuya nakutwama kuBrazil. Mu 1899, Sarah amwene ngwenyi nawane muchano hakutanga mikanda yimwe yize vamuhichikile kuli songo yenyi kufuma kuUnited States. Sarah asakile chikuma kutanga mikanda yetu, ngocho alanjilenga Kaposhi Kakutalila wamuChingeleshi. Hakwivwa kuwaha vyuma alinangwile muMbimbiliya, asonekelele Ndumbu C. T. Russell, ngwenyi ‘ami mazu ananguhete, hiunjiho wakusolola nge mujimbu wamuMbimbiliya unahase kuheta kuvihela vyakwakusuku.’
Sarah Ferguson azachile nangolo mangana ambulile vakwavo muchano wamuMbimbiliya, oloze apwile nakusaka mutu wakumukafwa natanga yenyi navatu vaze vasolwele michima yamwaza muBrazil. Kuheta mu 1912, Mbetele yamuBrooklyn yamulwezele nge kuli nakwiza mutu munganda yaSão Paulo uze ali najitalakiti jajivulu jakwamba ngwavo Where Are the Dead? (Uno Vafu Vali Kulihi?) mulilimi lyaPortuguese. Mu 1915 alikomokelelenga hakutanga nge Vaka-Kulinangula Mbimbiliya vavavulu kalinwomu vayenga mwilu. Hakwivwa mujimbu kana, ou pwevo asonekele ngwenyi: “Nyi ngachilihi vatu vamuBrazil nalitungu lyosena lyaSouth America? . . . Nge namutachikiza omu lyatohwa litungu lyaSouth America, kaha namumona ngwenu mulimo wakwaha kuuchili.” Chikupu vene, kuchapwile milimo yayivulu yakuzata.
Muji 1920, vakweze 8 vakuBrazil vaka-kutambukisa mbopolo vayile kunganda yaNew York. Kahomu vapwile nakuvandamina mbopolo yavo vayiwahise, vayile kukukunguluka chachikungulwilo. Omu vakindulukile munganda yaRio de Janeiro yamuBrazil, valwezeleko vakwavo lutalililo lwamuMbimbiliya vakalinangwile kuze. Nakushimbula chiku, kuheta muMarch 1923, Ndumbwetu George Young, uze apwile kalama wakutambwojoka ayile munganda yaRio de Janeiro, muze awanyine vatu vakuwahilila. Ngocho alongesele vyuma mangana valumune mikanda yayivulu mulilimi lyaPortuguese. Ndumbu Young ayile nakunganda yaSão Paulo, nganda yize yapwile navatu 600,000 halwola kana. Akahanyine chihande chaMbimbiliya nakupangila mikanda yakuvuluka ngwavo Millions ngana muze twavulukanga kumaputukilo achihande chino. Ambile ngwenyi: “Hakupwa ukawami, ngwapendaminyine hamapapilo amijimbu mangana ngulanye vatu vakeze nakwivwilila kuchihande chami. Echi chikiko chapwile chatete kulanya vatu kuvihande vahanjikilenga kuzachisa liuka lyaInternational Bible Students Association muBrazil.”*
Kaposhi Kakutalila waDecember 15, 1923 ahanjikile hamujimbu wamu Brazil ngwenyi: “Hakuwana nge mulimo mulifuchi kana waputukile haJune 1 kaha nawa kamwapwile mikanda yetuko, ngocho twalikomokela omu Mwata nakisula mulimo mulifuchi kana.” Mujimbu kana watwalililaho nge, havihande 21 ahanjikile ndumbu Young muSão Paulo kufuma muJune 1 nakuheta kuSeptember 30, vihande vivali vikiko vyapwile navatu 3,600 mulizavu. Munganda yaRio de Janeiro mujimbu waWangana wapwile nakutandakana chikoki chikoki. Oloze mutukweji vavandende kaha mikanda yakuhambakana 7,000 yamulilimi lyaPortuguese vapwile nakuyipangila kuvatu. Kaha nawa Kaposhi Kakutalila wamulilimi lya Portuguese aputukile kulovoka mutukweji vavali November-December 1923.
Ndumbu Young atambukilile Sarah Ferguson kaha Kaposhi Kakutalila alumbunwine ngwenyi: “Ou ndumbwetu wapwevo omu ejile kuzuvo yavangeji halwola kana kahanjikileko. Kufumaho akwachile ndumbu Young kulivoko nakumutala kumeso nakwamba jino ngwenyi, ‘Uno chikupu vene wapwa uKalama waKutambwojoka tahi?’” Kutwala muze yikiye navana venyi vamwe vavambapachishile. Avandaminyine hamyaka 25 numba jino vamumbapachise. Kaposhi Kakutalila waAugust 1, 1924 ahanjikile nge vatu vakuheta ku 50 vavambapachishile muBrazil chikumanyi munganda yaRio de Janeiro.
Munahichi lyehi jino myaka 90 kufuma halwola kana. Oloze katweshi kuhulisa jino chihula ngwetu “Nyi ngachilihi vatu vamuBrazil nalitungu lyosena lyaSouth America?” Vinjiho jaYehova vakuhambakana ku 760,000 vali nakwambulula mujimbu wamwaza muBrazil. Kaha nawa mulitungu lyaSouth America mujimbu wawangana vanakuwambulula mulilimi lyaPortuguese, Spanish namalimi eka amavulu. Mu 1915 ndumbu Sarah Ferguson ahanjikile mwakwoloka ngwenyi ‘mulimo wakwaha kuwapwile.’—Mijimbu yetu yayilemu yakunyima muBrazil.
^ par. 6 Halwola kana Vinjiho jaYehova vavavulukilenga ngwavo International Bible Students Association.
1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32
^ ***w10 1/1 mafwo 11-14 Uno Tunahase Kufwelela Chikupu Ngwetu Kwatwama Tengi Tahi?***
Uno Tunahase Kufwelela Chikupu Ngwetu Kwatwama Tengi Tahi?
MUTU umwe uze afwelelele kunyima ngwenyi Kalunga katwamako, afwishile vatanga jenyi mujita yayinene. Kaha ambile ngwenyi: “Omu ngwatachikijile ngwami Tengi kwatwama, ngwapihililile chikuma hakuwana nge nechelela vatu vatwaleho lika kuyanda numba tuhu atwama nangolo jakukumisa ukalu wavo!” Vatu vavavulu veji kuhanjikanga mazu kana awa nge vali muukalu.
Vatu vavavulu nge vali muukalu waunene, veji kuchiwananga kupwa chachikalu kufwelela ngwavo Kalunga kwatwama. Veji kulivendejekanga vavene ngwavo Kalunga katwamakoko. Uno vyuma muka vyavinene vyeji kulingisanga vatu vahone kufwelela muli Kalunga? Uno vatu vanahase kuyoya kanawa nge Kalunga chipwe mauka akwitava kavyatwamako, nganomu vashinganyeka vatu vamwe tahi? Uno vatu vaze vetavila ngwavo Kalunga katwamako vanahase kufwelela chikupu muli Tengi tahi?
Mauka Akwitava Anahono
Kakavulu mauka akwitava akiko ali nakukundwiza vatu vafwelele ngwavo Kalunga katwamako. Al ister McGrath uze alinangula vyakushikulu alumbunwine ngwenyi: “Vyuma vyeji kulingisanga vatu vafwelele ngwavo Kalunga katwamako shina liwayanga navyuma vyavipi vili nakusoloka mumauka akwitava.” Mauka akwitava akiko ali nakukundwizanga jijita naulyanyi. Chilolo Michel Onfray uze afwelela ngwenyi Kalunga katwamako uze nawa alinangula mangana autu ambile ngwenyi, mikanda yamumauka akwitava yili nakulingisa vatu vamwe navayitanga valyonge “kupwa vakujila,” kaha veka “vazane muvilinga vyavipi” vyakufwana nge ulyanyi.
Vatu vavavulu veji kwivwanga kupihya hakwanuka mauka akwitava vapwilemo. Mukweze Bertil wakuSweden omu apwile muuswalale ambile ngwenyi, twamina wamukwitava umwe avakundwijile vazane muulyanyi mwomwo ngwenyi Yesu avulukile nge vosena vaze navakwata kupoko yamukwale vatela kunonga kupoko yamukwale. Ou twamina wamukwitava atwalileho ngwenyi kwatela kupwa mutu umwe atela kukwata yize poko yamukwale avulukile Yesu, ngocho liswalale atela kupwa ngamba yaKalunga!—Mateu 26:52.
Mwanapwevo umwe Bernadette uze afwishile ise muFrance mujita yakaye yamuchivali, eji kwanukanga mazu ahanjikile kapilishitu umwe hachipeji chamusonyenyi wamyaka yakusemuka yitatu ngwenyi: “Kalunga nasanyika ou kanyike mangana akapwe kangelo mwilu.” Omu mwahichile myaka, Bernadette asemene mwana wachitonji, kaha vaka-chachi yenyi kavamukafwile nakumuvendejekako.
Ciarán uze akolelele halwola luze kwapwile ulyanyi chikuma muNorthern Ireland, evwilenga kupihya hakunangula chakwamba nge Kalunga eji kuyekelesanga vatu mukakahya kahelo. Ambilenga ngwenyi ahunga Kalunga kanou wamuchima waupi ngana, kaha ahombwanyishilenga Kalunga ngwenyi nge kwatwama chikupu kaha amujihe tuhu. Chiwenya Ciarán, navatu veka vanahungu Kalunga mwomwo yakunangula kanechi chachipi chamujichachi. Chasoloka nge kunangula chamujichachi chikiko chalingishile numba vatu vaputuke kufwelela ngwavo vyuma vyalijilile vivene. Chilolo Alister McGrath ambile ngwenyi mukulwane Dar win aputukile kuhuhwasana numba nge Kalunga kwatwama mwomwo yakunangula ‘chachipi’ chakuyekelesa vatu mukakahya kahelo keshi mwomwo yakunangula chakwamba ngwavo vyuma vyalijilile viveneko. Ou chilolo ambile ngwenyi, Darwin “alishonene chikuma omu afwile mwanenyi wapwevo.”
Vatu vamwe vamona ngwavo vatu vaze vatwama mumauka akwitava vapwa vipumbumwitavila kaha kaveshi kushinganyeka kanawako. Chakutalilaho, Irina uze asekesele vihande vyamuchachi yenyi nakulomba chakuhilukila-hilukila mazu wowamwe ambile ngwenyi: “Mukumona chami vaka-kwitava kavatwama namanganako.” Kaha nawa Louis uze evwile kupihya havilinga vyaulyanyi valingilenga vaze valivuluka kupwa vaka-kwitava ahanjikile ngwenyi: “Hamyaka yayivulu kunyima ngwevwilenga uli kuya kuchachi. Kaha jino omu vangulumbunwinyine vilinga vyavipi veji kulinganga vatu mujichachi, ngwahungile namauka akwitava osena.”
Uno Vatu Vanahase Kutwama Kanawa Chakuzeneka Kalunga Tahi?
Vyuma tunavuluka vikiko vyeji kulingisanga vatu vavavulu vashinganyeke ngwavo kwitava chikiko chili nakuhonesa vatu vazovoloke nakutwama mukuunda. Kaha nawa chinalingisa vatu vamwe vambenga ngwavo vatu vanahase kutwama kanawa chakuzeneka Kalunga namauka akwitava. Uno vishinganyeka kanevi vyakukana mauka akwitava vinakunehanga ukalu tahi?
Chilolo Voltaire uze alinangwile mangana autu mulikulukaji lyamyaka lyakusokesa 18 afumbukilile jichachi japwile navilinga vyavipi. Atachikijile ngwenyi kufwelela nge kwatwama mutu umwe Wakulitulaho chinahase kukafwa vatu vapwenga navilinga vyamwaza. Kufumaho, Friedrich Nietzsche wakuGerman uze alinangula mangana autu ahanjikile kulizavu lyavatu ngwenyi Kalunga afwa, oloze alizakaminyine haukalu navilinga vyavipi vinahase kupwako nge vatu vosena navafwelela ngwavo Kalunga katwamako. Uno kulizakamina kana chapwile chamwenemwene tahi?
Muka-kusoneka mikanda umwe Keith Ward ambile ngwenyi mumyaka yakalinwomu, vilinga vyaulyanyi kavyakeheleko oloze “vinavulilako chikuma kuhambakana omu chapwile kumyaka yakunyima.” Numba vatu vavavulu vanafwelelanga ngwavo Kalunga katwamako, oloze kavahashile kukumisa vilinga vyavipi vyakufwana nge kulihana maswekeza nakulimona ulumbi. Vyuma vyosenevi vinalingisa vatu vamangana kuhakilako vene navaze vafwelela ngwavo Kalunga katwamako, vatachikize kulema chatwama hakufwelela muli Kalunga.
Keith Ward alumbunwine nganyo yatwama hakufwelela muli Kalunga ngwenyi: “Lufwelelo lweji kukafwanga mutu apwenga navilinga vyamwaza, nakuzakama vyuma vyahamavu vize atenga Kalunga.” Kweseka nakuhehwojola chakalinwomu, vanawane nge vatu vavavulu mukwitava vali namuchima wakuzakama vakwavo. Kaha muchima kana uli nakuvakafwa vasuuluke chindende mukuyoya. Enga, muchima kanou uli nakusolola kulema chamazu aYesu akwamba ngwenyi: “Kuhana chatwama nakutokwa chikuma, kutambula chinakuminamo.”—Vilinga 20:35.
Muka-kweulula umwe uze afwelelele ngwenyi Kalunga katwamako, awahililile chikuma hakumona omu Mbimbiliya yeji kwalumunanga kuyoya chavatu. Ambile ngwenyi: “Hamyaka yayivulu ngunesekanga kukafwa vatu vambile vilinga vyavipi nakupwa vatu vamwaza, oloze vavandende kaha vanalumuka. Oholyapwa nguli nakwivwa kuwaha hakumona omu Mbimbiliya yili nakwalumuna vatu nakupwa navilinga vyamwaza. Kaha nawa ngunamono ngwami vatu kana vali nakutwalaho kupwa navilinga vyamwaza.”
Vatu vaze vafwelela ngwavo Kalunga katwamako vashinganyeka ngwavo kufwelela muli Kalunga chikiko chinalingisa vatu valijihejihe nakulizungisa muchishishisa chakupwa nalikoji navilinga vyeka vyamwaza. Vanahase kutachikiza vene ngwavo lufwelelo lunahase kwalumuna mutu, oloze nevi veji kulingangaho vyauchi. Mwomwo ika?
Vyuma Vyeka Vyalingisa Vatu Vahone Kufwelela Muli Kalunga
Vatu vavavulu vavanangula ngwavo vyuma vyalijilile vivene. Chakutalilaho, Anila uze atangililile hashikola yamuAlbania haze vanangwile ngwavo Kalunga katwamako ambile ngwenyi: “Kushikola vatunangwilenga ngwavo nge mutu mwafwelela muli Kalunga kaha apwa chipumbumwitavila kaha nawa keshi kushinganyeka kanawako. Kakavulu ngwalinangwilenga vyuma vyamwaza kutalisa kumitondo navyuma vyeka vyakuyoya, oloze ngwamwenenga ngwami vyuma kana vyalijilile vivene mwomwo omu mukiko vatunangwilenga kushikola.” Ou pwevo amba jino ngwenyi “twetavilile kaha vyuma vatunangwile chakuzeneka kushinganyekaho.”
Vatu vamwe veji kuhonanga kulinangula muchano mwomwo yakupwa namuchima wamatoto. Vinjiho jaYehova kakavulu veji kuwananga vatu vamichima kaneyi omu veji kuyanga kuzuvo hizuvo nakwambulila vatu vyuma vyamwaza vatushika muMbimbiliya. Chakutalilaho, Bertil uze twavulukanga, vamutambukilile kuli Chinjiho umwe wakanyike. Bertil eji kwanukanga mazu ahanjikile mumuchima wenyi hakumumona ngwenyi: ‘Ove kanyike unalimbenje kwiza hano hembo lyami.’ Ambile ngwenyi: “Ngwamwitavishile engile muzuvo mangana ngumulumbunwine kanawa omu ngwahunga Kalunga, naMbimbiliya namauka akwitava.”
Chilolo Gus wakuScotland, evwilenga kupihya havyuma vyavipi vyeji kulingiwanga muno mukaye. Hakavanga asakilenga kulipula jipami nge ali nakushimutwila naVinjiho jaYehova. Ahulishilenga vihula vize vyalifwanako navize vyakapolofweto wakaHepeleu, Hambakuke uze ahulishile Kalunga ngwenyi: “Ikaze weji kungumweneselanga kuhenga nakungutalisa luyanjisa?”—Hambakuke 1:3.
Vatu vavavulu nawa vanevunga kupihya mwomwo Kalunga echelela vyuma vyavipi vitwaleho lika. (Samu 73:2, 3) Muka-kusoneka umwe Simone de Beauvoir wakuFrance ambile ngwenyi: “Chapwile chachashi kushinganyeka ngwami tengi katwamako. Oloze chapwile chachikalu kushinganyeka ngwami kwatwama tengi uze echelela upi utwaleho lika.”
Hakuwana nge mauka akwitava anahono kulumbununa ovyo Kalunga etavishila upi utwaleho lika, kutala chili nakusolola nge kakwatwama ulumbunwiso wamwenemweneko tahi? Gus ambile ngwenyi “awanyine mutu amulumbunwinyine kanawa ovyo Tengi uze ukwechi ngolo josena echelela vatu vayande hakatando kakandende.” Ambile ngwenyi: “Vyuma vangulumbunwinyine vyangukafwile mukuyoya chami.”
Vatu vamwe vaze vafwelela ngwavo Kalunga katwamako veji kwambanga ngwavo vyuma kavyalijilile viveneko, kaha vamwe veji kupwanga nalipwila lyavyuma vyakushipilitu, pamo vene nakulombanga kuli Kalunga. Tutalenu jino vyuma vinalingisanga vatu vamwe vaze vafwelelele ngwavo Kalunga wauchiko vambile vishinganyeka kana nakutunga jino usoko naSamatanga.
Vyuma Muka Vyavakafwile Vafwelele Muli Tengi?
Chinjiho wakanyike uze atambukilile Bertil amulwezele ngwenyi hatwama chihandwa chachinene hali vaka-Kulishitu vamuchano navaka-Kulishitu valijina kaha. Bertil ambile ngwenyi ou kanyike angulumbunwinyine kanawa nge Tengi kwatwama. Kaha Bertil alumbunwine nawa chuma chamwivwishile kuwaha chikuma ngwenyi: “Ngwevwile kuwaha hamuchima wayou kanyike wakungutalilila chikoki numba tuhu ngwahanjikilenga namahumbulu... . Ikiye aunjilenga muchima, kaha lwola lwosena angumbachililenga mikanda, kaha nawa aliwahishilenga.”
Svetlana uze afwelele muCommunism namukunangula chakwamba nge vyuma vyalijilile vivene, vamukunyule ashinganyeke nge vatu vangolo vakivo kaha vatela kuyoya. Oloze vishinganyeka kanevi vyamuyanjishile chikuma mumuchima wenyi. Kaha nawa vyuma vamunangwile kushikola yaundotolo vyamulingishile apwenga muchitanga. Ambile ngwenyi: “Muvilongeselo vyaukalunga, vatunangwile ngwavo vatu vangolo vakivo kaha vatela kuyoya. Oloze muvilongeselo vyaundotolo, vatunangwile ngwavo twatela kukafwa vatu vosena kuhakilako vene navaze vakuhutwa.” Kaha nawa ahuhwasanyine hakumona nge vatu vaze vamba ngwavo vafuma kuvasoko, vavijilenga misongo yimwe nakumona ukalu uze vasoko kaveshi kumonako. Ou pwevo kafwelelele ngwenyi nakukapwa mutu umwe mwakamulumbunwina kanawa muchanoko. Ambile ngwenyi: “Kaka angulumbunwinyine kuzachisa Mbimbiliya ngwenyi kuhona kukupuka mwosena chikiko cheji kutulingisanga tuvizenga nakumona ukalu weka naweka.” Svet lana awahilile nawa hakulinangula omu Mbimbiliya yakumbulula vihula vyakufwana nge, mwomwo ika vatu vakashishi veji kuyanjilanga?
Chilolo Leif wakulifuchi lyaScandinavia afwelelele chikuma mukunangula chakwamba nge vyuma vyalijilile vivene, kaha amwenenga Mbimbiliya nge yapwa himukanda wamijimbu yakutaka kaha kuvatu. Oloze likumbi limwe, sepa lyenyi amuhulishile havyuma afwelelele ngwenyi: “Uno watachikiza ngwove wafwelela kaha vyuma kana chakuzeneka kushinganyekaho chipwe kukekesa vyuma yanangula Mbimbiliya tahi?” Hanyima yakumulumbunwina kanawa omu atwalile ou sepa lyenyi, Leif ambile ngwenyi: “Ngwamwene jino ngwami ngwetavilile kaha kunangula chakwamba ngwavo vyuma vyalijilile vivene chakuzeneka kushinganyekaho... . Ngunamono jino ngwami kukekesa upolofweto wamuMbimbiliya nomu wateselemo chinahase kukafwa vatu vaze vafwelela ngwavo Kalunga katwamako vamone ngwavo vyuma vafwelela vyapwa vyamakuli.”—Isaya 42:5, 9.
Ciarán uze twavulukanga, evwile kupihya chikuma hakwazana mumapolitiki hamyaka yayivulu. Omu apwile nakushinganyeka hachiyoyelo chenyi, atachikijile jino chishina echi: Kalunga wazangi wangolo ikiye kaha nahase kumukafwa muukalu wenyi nakukumisa vihuli vali nakumona vatu mukaye. Kaha alinyengele mumuchima wenyi ngwenyi, ‘Ami papu, nge nangukawana Kalunga wamuyachou, nangukawahilila chikuma.’ Ngocho alombele ngwenyi: “Ove Kalunga nge kuwatwama, kaha ngukafwe nakungulweza jila yakukumishilamo ukalu wami nakukumisa nawa vihuli vyosena vali nakumona vatu hano hamavu.” Omu mwahichile makumbi amandende kaha, Chinjiho chaYehova umwe ejile hembo lyenyi. Ou Chinjiho amulumbunwinyine ovyo Mbimbiliya yanangula havatu vakushipilitu vaze vali nakukundwiza jifulumende javatu. (Wavaka-Efwesu 6:12) Vyuma alumbunwine ou Chinjiho vyalitombwele navyuma ashinganyekelenga Ciarán, kahechi chamulingishile asake kulinangula vyavivulu. Omu atwalileho lika kulinangula vihande vyamuMbimbiliya, Ciar án aputukile kufwelela muli Tengi wazangi.
Pwenu naUsoko Wakukola naTengi Uze Atengele Vatu
Vyuma vyavipi vili nakulingiwa mujichachi, nakunangula chakwamba nge vyuma vyalijilile vivene, nakuvula chavilinga vyavipi mukaye chinalingisa vatu vavavulu vahuhwasane chipwe kukana ngwavo Tengi katwamako. Oloze nge namwitavila Mbimbiliya, kaha yinahase kukumbulula vihula vyenu vyosena. Yalumbununa nawa vishinganyeka vyaKalunga, “[na]kujina vyakuunda, keshi vyalupiko, mangana ngukamihane chakutalilila hamyaka yenu yakukuminyina.” (Yelemiya 29:11) Bernadette uze twavulukanga ngwetu asemene mwana wachitonji uze nawa ashinganyekelenga ngwenyi Tengi katwamako, evwile kumuchima hwo omu vamulumbunwinyine ngwavo Kalunga mwakafumisako ukalu wosena.
Vyuma yalumbununa Mbimbiliya vyakuvuluka ovyo Kalunga etavishila kuyanda vinakwatenga kumichima yavatu vavavulu vaze vafwelelele ngwavo Kalunga katwamako. Nge namuwana lwola lwakukekesa omu Mbimbiliya yakumbulula vihula kanevi vyavilemu, kaha nayenu namwinjikiza ngwenu chikupu vene kwatwama Kalunga uze “kapwa kwakusuku nayetu tuvosena mutu himutuko.”—Vilinga 17:27.
[Kwinyikila chamwishi]
Nge namusaka mijimbu yakuvuluka ovyo Kalunga etavishila kuyanda, kaha talenu mukanda waUno Chikupu Mbimbiliya Yanangula Vyuma Muka? vasoneka kuli Vinjiho jaYehova, lifwo 106 nakutwala ku 114.
Nge namusaka mijimbu yahanjika havyakutenga, kaha talenu Tonenu! yaSeptember 2006 yakwamba ngwavo “Is There a Creator?,” vasoneka kuli Vinjiho jaYehova.
[Lipwata halifwo 13]
Vihula Vize Vahona Kukumbulula Vatu Vaze Vafwelela Ngwavo Vyuma Vyalijilile Vivene
•Uno vyuma vyakuyoya vinahase kufuma ngachilihi kuvyuma vize kavyayoyako?—SAMU 36:9.
•Mwomwo ika tunyama namitondo vyeji kusemenanga mwaya miyachi yavyo?—KUPUTUKA 1:11, 21, 24- 28.
•Nge vatu vafuma kuvasoko, kaha mwomwo ika kakwapwila soko umwe wamunene alifwana henyihenyi namutu?—SAMU 8:5, 6.
•Uno kunangula chakwamba ngwavo twatela kuzakama vakwetu chalitombola ngachilihi nachize chakwamba ngwavo vatu vangolo vakivo kaha vatela kuyoya?—WAVAKA-LOMA 2:14, 15.
•Uno kwatwama vyuma vimwe vatalilila vatu kulutwe tahi?—SAMU 37:29.
[Mivwimbimbi halifwo 12, 13]
Uno Kalunga wazangi nahase kutenga ngachilihi kaye mangana vanyike vayanjileho?
Vyuma vyavipi vili nakulingiwa mumauka akwitava vinalingisa vatu vombenga nyima Kalunga
^ ***w12 4/1 mafwo 20-22 Kushimutwila Namutu Muvalihachila Uno Yesu Apwa Kalunga Tahi?***
Kushimutwila Namutu Muvalihachila Uno Yesu Apwa Kalunga Tahi?
VINJIHO JAYEHOVA veji kwivwanga kuwaha kushimutwila navakwavo muvalihachila. Uno muliko nachihande chimwe chamuMbimbiliya chize kachamilumbunukila kanawako tahi? Namusaka kutachikiza vyuma vimwe vafwelela Vinjiho jaYehova tahi? Nge mukiko kaha hulisenu kala Chinjiho chaYehova namuliwana nenyi. Mwawahilila kushimutwila nenu havihande kana.
Chihande chili mwishi chinapu hichihande chize Chinjiho chaYehova nahase kushimutwila namutu muvalihachila. Tufwanyisenuko kaha nge Chinjiho umwe walijina lyaMasela neza kuzuvo yaNyakavuyi.
Kumana Muchano Vene Enu Kamwafwelela Muli Yesuko?
Nyakavuyi: Pashita yetu eji kwambanga ngwenyi enu Vinjiho jaYehova kamwafwelela muli Yesuko. Uno mukiko vene tahi?
Masela: Kumilweza kaha muchano, etu twafwelela muli Yesu. Twafwelela chikupu ngwetu mutu atela kufwelela muli Yesu numba vakamulwile.
Nyakavuyi: Nayami mukiko ngwafwelela vene omwo.
Masela: Chamwaza, tuvosena twafwelela kumana muchuma chimwe. Chili waye, ami yami Masela. Nyi enu yenu veya?
Nyakavuyi: Ami yami Nyakavuyi. Ngunawahilila kukumona.
Masela: Nayami ngunawahilila hakumimona. Pamo munahase kulihulisa ngwenu, ‘Nge Vinjiho jaYehova chikupu vene vafwelela muli Yesu, kaha mwomwo ika vatu veji kwambilanga ngwavo kavafwelela muli Yesuko?’
Nyakavuyi: Eyo, nangusaka jino ngutachikize.
Masela: VaNyakavuyi, mwatela kwijiva ngwenu tukwechi lufwelelo lwakukola muli Yesu, oloze katwafwelela vyuma vyosena veji kuhanjikanga vatu kupandama kuli ikiyeko.
Nyakavuyi: Vyuma muka vyakupandama kuli Yesu vize kamwafwelelako?
Masela: Vatu vamwe veji kwambanga ngwavo Yesu apwile kaha himutu wamwaza muchima. Oloze etu katwafwelela ngochoko.
Nyakavuyi: Nayami nawa kangwafwelela muvyuma kanako.
Masela: Echi hichuma chikwavo nawa twafwelela tuvosena. Chishina chikwavo shina chakwamba nge, Vinjiho jaYehova kavetavila kunangula chize chalimbalaka navyuma ahanjikile Yesu ivene kupandama kuusoko wenyi naIseko.
Nyakavuyi: Unatwale mulihi?
Masela: Mauka akwitava amavulu eji kunangulanga nge Yesu apwa Kalunga. Pamo nayenu mukiko vaminangula, ngwetu?
Nyakavuyi: Eyo, pashita yami eji kwambanga ngwenyi Kalunga naYesu vapwa vovamwe.
Masela: Kutala mwetavila ngwenu jila yamwaza yakulinangwilamo muchano wakuvuluka Yesu shina yakukekesa vyuma ahanjikile yivene nyi?
Nyakavuyi: Eyo, omwo mukiko vene.
Uno Yesu Ahanjikile Vyuma Muka?
Masela: Tutalenu omu yahanjika Mbimbiliya hachihande kanechi. Achitalenu mazu tweji kutanganga hali Yowano 6:38. Yesu ambile ngwenyi: “Mwomwo nguneza kufuma mwilu mangana ngulingenga mwaya muchima wayauze angutumine, keshi nge mwaya muchima wamiko.” Mazu kana anahase kukomwesa vatu nge Yesu apwa Kalunga.
Nyakavuyi: Unatwale mulihi?
Masela: Aha tunamono nge Yesu ambile ngwenyi kejile hano hamavu mangana alinge mwaya muchima wenyiko.
Nyakavuyi: Enga, Yesu ngwenyi ejile mangana alinge mwaya muchima wayaUze amutumine.
Masela: Jino nge Yesu ikiye Kalunga, kaha iya amutumine kwiza hano hamavu? Kaha nawa mwomwo ika Yesu ononokele nakulinga mwaya muchima wayaUze amutumine?
Nyakavuyi: Ngunaputuka jino kwivwishisa vyuma uli nakuhanjika. Oloze kangwatachikijile kanawako nge echi chisoneka chimwe kaha ukawacho chikiko chasolola nge Yesu kapwa Kalungako.
Masela: Achitalenu mazu ahanjikile Yesu lwola lukwavo nawa. Ahanjikile mazu akulifwanako mukapetulu nakavangizaho mumukanda waYowano. Ngunamilombo mutange mukanda waYowano 7:16?
Nyakavuyi: Chili tuhu kanawa. Hali ngana ngwavo “Yesu avakumbulwile ngwenyi: ‘Vyuma ngweji kunangulanga kavyapwa vyamiko, oloze vyapwa vyayauze angutumine.’”
Masela: Ngwasakwililako chikuma. Kweseka nachisoneka munatange, kutala Yesu anangwilenga vishinganyeka vyenyi tahi?
Nyakavuyi: Nduma, Yesu ngwenyi vyuma anangwilenga vyapwile vyaUze amutumine.
Masela: Chamwaza. Echi chatela kutulingisa tulihulise ngwetu: ‘Uno iya atumine Yesu? Kaha nawa iya amuhanyine muchano uze anangwilenga?’ Uno mutu kana kapwa wamulemu chikuma kuhambakana Yesu tahi? Kakavulu, mutu eji kutumanga mukwavo apwa wamulemu kuhambakana uze vanatumu.
Nyakavuyi: Wahanjika mwakwoloka. Kanda ngutangengaho lyehi mazu kana awa.
Masela: Ivwenu nawa mazu ahanjikile Yesu hali Yowano 14:28 ngwenyi: “Mwevwanga muze ngwamilwezanga ngwami, Nguli nakuya, kaha nangwiza cheka kuli enu. Kachi nge mwanguzanga, kachi munawahilila mwomwo ngwenu nguli nakuya kuli Tata, mwomwo Tata anguhambakana ami.” Kweseka nachisoneka echi, Yesu ambile ngwenyi ika kutalisa kuli Ise?
Nyakavuyi: Ambile ngwenyi Ise amuhambakana ikiye. Ngwamono amwenenga Kalunga kupwa wamulemu kuhambakana ikiye.
Masela: Mukiko. Talenu cheka chakutalilaho chikwavo mumone omu Yesu alwezele tumbaji twenyi hachisoneka chaMateu 28:18. Chisoneka kana chamba ngwacho: “Wata wosena wamwilu nahamavu vananguhanewo lyehi ami.” Kutala Yesu ambile ngwenyi napunga lika nangolo kaneji putu kushikulu tahi?
Nyakavuyi: Nduma, ambile ngwenyi valingile jakumuhana.
Masela: Jino nge Yesu ikiye Kalunga, kaha navamuhana ngachilihi ngolo jikwavo? Kaha nawa iya amuhanyinejo?
Nyakavuyi: Nangushinganyekaho kanawa.
Uno Apwile Nakuhanjika Neya?
Masela: Kuli vyuma vyeka vinahase kumilingisa mulikomokele nge muchano vene Yesu kapwa Kalungako.
Nyakavuyi: Vyuma muka vene ovyo?
Masela: Vyuma kana shina vize vyasolokele halumbapachiso lwaYesu. Achitalenu hamazu vasoneka hali Luka 3:21, 22. Ngunamilombo mutange chisoneka kana.
Nyakavuyi: “Kahomu valingile hivanavambapachisa lyehi vatu vosena, naYesu nawa vamumbapachishile. Jino omu apwile nakulomba, mwilu mwasokolokele, kaha shipilitu yajila yakufwana nge liyembe yejile nakuwila hali ikiye, kaha mwilu mwafumine lizu ngwavo: ‘Ove uMwanami, yove ngwazanga; ngunakwivwila kuwaha.’”
Masela: Munamono vyuma apwile nakulinga Yesu omu vapwile nakumumbapachisa, ngwetu?
Nyakavuyi: Apwile nakulomba.
Masela: Eyo. Tunahase kulihulisa jino ngwetu, ‘Nge Yesu apwa Kalunga, kaha apwile nakulomba kuli iya?’
Nyakavuyi: Chihula kana chamwaza. Nanguya nakuhulisa pashita yami.
Masela: Talenu nawa chuma cheka chikwavo chasolokele. Omu Yesu afumine mumeya kwapwile umwe amuhanjikishile kufuma mwilu. Ambile ngwenyi ngachilihi?
Nyakavuyi: Ambile ngwenyi Yesu hiMwanenyi uze azanga kaha nawa uze evwila kuwaha.
Masela: Mukiko vene. Jino nge Yesu ikiye Kalunga, kaha iya ahanjikile aze mazu afumine mwilu?
Nyakavuyi: Kanda ngushinganyekengaho lyehi mujila kaneyiko.
Mwomwo ika Usoko waYesu naYehova vaufwanyishila kuli “Chisemi naMwana”?
Masela: Kuli nawa vyuma vikwavo twatela kushinganyekaho: Tunatange nge Yesu avulukile Kalunga ngwenyi ikiye Ise wamwilu. Kaha omu Yesu vamumbapachishile, lizu lyafumine mwilu lyakuvuluka Yesu kupwa hiMwanenyi. Yesu alivulukile yivene ngwenyi hiMwanaKalunga. Nge mwasakanga kungunangula ngwenu vatu vavali vateseka hamwe, chakutalilaho muka chamutanga munahase kunguhana?
Nyakavuyi: Ngunahase kuzachisa vasongo namutu.
Masela: Eyo. Chipwe chavapasa vakulifwana. Oloze Yesu avulukile Kalunga kupwa Ise nakulivuluka ivene kupwa Mwana. Jino munashinganyeka ngwenu Yesu atwalile mulihi hakuhanjika mazu kana?
Nyakavuyi: Ngunamono jino chishina uli nakuhanjika. Yesu ali nakulumbununa nge hakachi kavo, umwe apwa mukulwane, uze akwechi nawa ngolo jakuyula kuhambakana mukwavo.
Masela: Muchano vene. Achishinganyekenu hachumechi: Enu nayami tunavuluka chakutalilaho chamwaza chasongo namutu chipwe chavapasa. Nge Yesu chikupu apwile Kalunga, kutala munashinganyeka ngwenu hakupwa hiMulongeshi Wamunene kachi kavulukile chakutalilaho chamwaza chakulifwanako tahi?
Nyakavuyi: Eyo, kachi alingile vene ngocho.
Masela: Oloze jino azachishile mazu akuvuluka “Tata naMwana” hakulumbununa usoko wenyi naKalunga.
Nyakavuyi: Unavuluka chishina chachilemu.
Uno Vaka-kumukavangiza Yesu Vakulivanga Vahanjika Vyuma Muka haChihande Kana?
Masela: Shimbu kanda nguyenga, nguli nakusaka kushimutwila nayenu hachishina chikwavo hachihande kanechi nge muli nalwola.
Nyakavuyi: Eyo unahase tuhu.
Masela: Nge chikupu vene Yesu apwile Kalunga, kachi tumbaji twenyi kavahanjikile ngochoko nyi?
Nyakavuyi: Omwo mukiko vene.
Masela: Oloze nahamwe hauchi muVisoneka haze vavuluka ngwavo omu mukiko vapwile nakunangula vatu. Achitalenu omu asonekele kaposetolo kaYesu umwe wakulivanga, kaposetolo Paulu. Hali Wavaka-Fwilipi 2:9 alumbununa vyuma alingile Kalunga hanyima yakufwa chaYesu nakusanguka chenyi. Ambile ngwenyi: “Kalunga amuzezwile [Yesu] nakumuhaka hachihela chahelu, kaha amuhanyine mujila yalikoji lijina lize lyahambakana majina eka osena” Kweseka nachisoneka kanechi, vyuma muka Kalunga alingilile Yesu?
Nyakavuyi: Ngwavo Kalunga amuzezwile nakumuhaka hachihela chahelu.
Masela: Eyo. Oloze nge Yesu esekesele hamwe naKalunga shimbu kanda afwenga, kaha Kalunga himwamuzezula nakumuhaka hachihela chahelu, kachi ngwetu Yesu apwile jino wamulemu chikuma kuhambakana Kalunga? Kutala kwatwama mutu ahambakana Kalunga tahi?
Nyakavuyi: Nduma, chuma kana kacheshi kasolokako.
Masela: Eyo, omwo mukiko. Hanyima yakushimutwila haunjiho wosenou, kutala hanga chimwamba lika ngwenu Mbimbiliya yanangula ngwayo Yesu apwa Kalunga tahi?
Nyakavuyi: Nduma, keshi mukikoko. Mbimbiliya yinamuvuluka ngwayo apwa MwanaKalunga.
Masela: Chamwaza. Manenu ngumilweze chishinechi: Tachikizenu ngwenu Vinjiho jaYehova vamona Yesu kupwa wamulemu chikuma. Twafwelela ngwetu kufwa chenyi mwaMeshiya uze vashikile chasokolola jila yaulwilo kuli vatu vakushishika vosena.
Nyakavuyi: Nayami ngwafwelela vene ngocho.
Masela: Pamo munahase kulihulisa ngwenu, ‘Uno tunahase kusolola ngachilihi ngwetu twasakwilila Yesu hakuhana kuyoya chenyi hali etu?’
Nyakavuyi: Ngwashinganyekaho lyehi.
Masela: Ngunahase kukeza cheka nakushimutwila omu yahanjika Mbimbiliya hachihande kanechi. Kutala namukapwa hembo chalumingo nachizaho nalwola lwolumwe nyi?
Nyakavuyi: Eyo, nangukapwaho.
Masela: Chamwaza natukashimutwila cheka omu nangukeza.
[Kwinyikila chamwishi]
Nge muli nakusaka mijimbu yayivulu, kaha talenu kapetulu 5 mumukanda wakwamba ngwavo Uno Chikupu Mbimbiliya Yanangula Vyuma Muka?